text:
Ubusonga Mu By’igihe
KWONGERA UBUGINGO KUBWO GUCUBGUZA UBURYO UMWETE
Intangiriro
Muri iyi si hari ukurenganywa kwinshi, ariko ibyo duhuriyeho twese ni igihe dufite kingana buri munsi. Imana yahaye buri wese muri twe amasaha 24 ku munsi. Ahari, kubera ko twabyawe n’iyi si yihuta, dukunda gutekereza no gukora nk’aho Imana yatugize bato iyo tugeze ku by’igihe. Dukunze kumva amagambo nka: ‘Nta gihe gihagije ku munsi cyo gukora ibyo nkeneye gukora byose’. ‘Simenya uko igihe gishira’. ‘Nzagerageza gushaka umwanya, ariko muri iki gihe kubona umwanya birankomereye’. Muri ibi bihe abantu benshi bibona uruza n’urujya, abantu benshi bumva basunikwa n’igihe. Ikigaragara ni uko hatari amasaha ahagije mu munsi. Ubugingo n’icyo busaba biraruhanya cyane.
Turumva ibiganiro byacu birimo amagambo yerekeza ku kwihuta kw’ibi bihe turimo. Hamwe n’ibyo tumaze kuvuga, dukunze kuvuga iby’amasaha y’ umunsi abantu baba bagenda ari benshi kandi bihuta, cyangwa tukabwira abo mu muryango ngo bagire vuba kuko tudafite umunsi wose. Dukoresha amagambo nka “birihutirwa,” “by’ibanze kurusha ibindi”, cyangwa “biratwihutisha”. Hari igihe twabonaga telegramu nk’uburyo bw’ingenzi bwo kwohereza ubutumwa. Ariko muri iki gihe, ntidufite gusa telefone, fagisi, Imeli, na Intaneti, ahubwo dufite n’inzandiko zihutirwa, izigomba gutangwa umunsi ukurikiyeho, bityo dushobora kwohereza ubutumwa bukomeye kuri uwo munsi bukagera iyo bujya kuri za kilometero ibihumbi.
Kubera gutera imbere mu buhanga na tekinolojiya twagombye kugira umwanya wo kwishimisha kurusha ibindi bihe byose mu mateka, ariko si ko biri. Kubera kwihuta iteka kw’iyi si abantu benshi basa n’ababura igihe cyo guhumeka. Mbega urwamenyo!
Ku mukristo, Robert Banks afite uburyo abivugamo:
“Ku by’igihe, abakristo bo bibamereye nabi kurusha abandi. Ibi bikunze kubaho cyane cyane iyo baba mu migi minini, bakaba bari mu bakire, bakaba bafite imyanya ikomeye ku kazi, cyangwa bakaba bafatanya akazi ko mu biro n’ak’imuhira.
Abakristo n’abantu barerewe mu bukristo, bakunze gufata akazi kabo neza kurusha abandi. Banaha agaciro ibyo kwita ku miryango yabo. Kandi bakunze kuba mu b’imbere aho baba no mu mashyirahamwe afasha. Ingaruka z’uko kwitangira umurimo, umuryango ni nk’uko umuhungu wanjye w’imfura yabivuze ati:’abakristo ni nka gari-ya-moshi - bahora bagenda, bihuta, kandi buri gihe bakerewe”96
Niba ari umupasitoro w’itorero rinini , igihe kirushaho kugorana. Bitewe n’ubwinshi bw’ibyo abapasitoro basabwa kandi abantu baba babatezeho, kubona igihe cyo kubisohoza byose bisa n’ibidashoboka. Bakunze kwiyangiriza mu gushaka uko barangiza gahunda zabo zose. Abapasitoro n’abagore babo basa akenshi n’ubwato bugenda nijoro.
Intego y’iyi nyigisho
Uko iyi nyigisho ikozwe n’icyo igamije si ukugira ngo abakristo barusheho kubona ibibafata igihe. Icyo dushaka si ubugingo buhorana akazi kadashira. Igikenewe ni ugukoresha neza igihe dufite n’uburyo Bibiliya itwigisha iby’igihe ku isi duhereye ku bo turi bo nk’abakristo, aho turi, ibyo dukwiriye cyangwa tudakwiriye gutegereza muri iyi si, n’impamvu tuyirimo.
Muri iyi si yacu yita ku byo gukora ibintu neza, umurimo wose ugera ku kintu gifatika uhabwa agaciro kandi igihe gifatwa mu buryo bw’ikigirira abantu benshi akamaro. Iyo tutagikoresheje mu buryo ubwo ari bwo bwose buzana inyungu, igihe gihise kiba gipfuye ubusa. Ibyo dukora byose bigomba kugira icyo bigeraho kigaragara kandi ibi birimo n’igihe cyacu tumara dusenga, twaba twiherereye twenyine n’Imana cyangwa duteranye turi umubiri wa Kristo.
Abenshi muri twe batekereza ko igihe ari ikindi kintu: Ni ubukungu. Byongeye, ni ubukungu rukumbi bwihariye. Igihe ntigishobora kurundwa nk’amafaranga cyangwa guhunikwa nk’ibikoreshwa mu nganda. Nta kundi twakigira atari ukugikoresha, twabishaka cyangwa tutabishaka, ku giciro kidahinduka cy’amasegonda 60 mu munota. Igihe ntigishobora guhagarikwa nk’imashini cyangwa gusimburwa nk’umuntu. Igihe cyahise ntikigaruka.97
Birumvikana ko igihe ari ubukungu kandi ko tutagomba kugitakaza twaragihawe n’Imana. Ibyanditswe bigira icyo bibivugaho. Ariko gukina, kwishimisha, kuruhuka no kwihumuriza indabyo z’amaroza ibi bisanzwe, ese ni uguta igihe? Tumaze gutera intambwe, icyakora, aho n’igihe cyo kwishimisha cyafashe uburyo bugirira benshi akamaro. Tugomba gufata igihe cyacu tutari ku kazi, ku mpamvu iyo ari yo yose (gusenga, kwishimisha, gukina n’ibindi) nk’uburyo bwo gutuma turushaho gukora neza byaba ku kazi cyangwa mu murimo wa gikristo.
Mukwandika agira ngo twitondere akamaro n’impamvu zo kwiga kuruhuka no kwishimira igihe cyo kwishimisha, Swindoll yaravuze ati:
“Umurimo ugenda uhinduka vuba ni cyo cy’ingenzi kiranga umukristo w’Umunyamerika. Igisubizo kuri byinshi mu ngorane zacu (ni ko tubwirwa) ni ‘ugukora cyane kurushaho’. Na none ni ukongeraho ibinaniza by’ibanze, ‘Nturagakorera Umwami by’ukuri niba utarahata ngo ugere aho unanirwa’. Karira maguru si we karira mugisha.”98
Ingorane duhura nazo muri iyi si yacu ya none si uko igihe Imana Isumba byose yaduhaye kingana, ahubwo ni uko tubona igihe n’ubugingo ubwabwo, n’uko dukoresha igihe dufite.
Nk’Uwiteka, Imana ntibura igihe nka twe. Irakigenga. Kuri Yo umunsi umwe ni nk’imyaka igihumbi kandi imyaka igihumbi ni nk’umunsi umwe (1 Timoteyo 1:17; reba 2 Petero 3:8). Ibona ibyashize, ibiriho ubu, n’ibizaza nk’aho ari bimwe. Ariko aho umuntu atandukaniye n’Imana, ni uko ari uwo akanya gato kandi akaba afite iherezo, akagira gusa amasaha 24 Buri munsi ni umubare w’iminsi y’ubugingo Imana imuha.
Ibi ntibivuga, icyakora, ko ubugingo bw’akanya gato bw’umuntu butagira icyo buvuze kandi ko butagira amashami iteka ryose. Mu kuri, Bibiliya itwigisha ko igihe ari ubukungu n’ubusonga twese tuzabazwa imbere y’Imana. Ariko iyo tutitonze, dushobora kugwa mu mutego w’abanyaburayi babona igihe nk’ikigirira abenshi akamaro aho gukora neza no kugera ku by’icyubahiro cyangwa gukora ibintu bibyara inyungu kuba intego y’ingenzi cyane. Iyo ibi bibayeho, tubura ububasha bwo kwishimira Imana, abantu, n’ubugingo yaduhaye. Na none, nk’uko biri mu bugingo bwose, dukeneye kugereranya kwa Bibiliya. Hatariho uku kugereranya duhinduka abahinda-mushyitsi, abakurikiza amategeko bakica ibyishimo, kandi dushobora kurimbura ubushobozi bwacu bwo kuba abo Imana yaduhamagariye kuba.
Ingorane z’ ubugome bw’igihe
Aho kuba inshuti, igihe twagihinduyemo umugome. Kandi twemereye uyu mugome kutwinjiramo no kugenga ubugingo bwacu. Iyo witegerezanye ubushishozi iyi si yacu, ushobora kubona neza ugusubira inyuma kw’imibanire yo mu bugingo bwacu n’imibanire yacu n’abantu byazanywe n’ububi bw’igihe no kutamenya icyo igihe ari cyo ukurikije Bibiliya. Ku byerekeye uku gusubira inyuma, Robert Banks yaravuze ati :
Afashe igishushanyo cy’igikinisho gisanzwe cy’abana, Don MacLean yagereranije umuntu uringaniye n’umutwe w’icyo gikinisho uzunguruka :
Kuzenguruka uzunguruka iyi si ni ko ugenda,
Kuzenguruka mu bugingo bw’abantu urabizi ...
Uzageza he uzunguruka umunsi ku wundi?
Uzarekeraho ryari kuzungurutsa ubugingo bwawe?
Nk’ingaruka, guhura kwacu n’abandi kuragenda kugabanuka ahubwo kugahinduka nko gukoreshwa n’imashini. Twishyira hamwe kurusha uko dushyikirana, tukifata aho kwirekura, tukikomereza cyangwa tukanyuranaho aho kuruhuka no gutinda gato. Umubare w’inshuti magara zacu uragabanuka n’ubwiza bw’ubugingo bwo gushakana kwacu burakendera.99
Kugira ubumwe bw’ingenzi n’abantu bitwara igihe, kandi kubera ibyo, ibigirira abenshi akamaro cyangwa ibyibanda ku gutanga umusaruro, bituma tugabanya igihe cyo kwitangira gushaka ubumwe buhamye mu muryango n’inshuti.
Ubugingo bw’itorero bwangizwa n’amananiza y’igihe. Hari amanama menshi, gahunda nyinshi, imiryango myinshi, n’ibinaniza bindi byinshi bihamagara umubiri wa Kristo ngo genda, genda, kandi ngo kora, kora. Inkurikizi zica intege imibanire yacu n’Imana, n’undi n’undi, n’igihe dukeneye cyo gutekereza, gutekereza ku Ijambo ry’Imana, no kumenya ukuri kwayo. Muri iri siganwa ryo guhora muri jugujugu, tunanirwa kumenya abo turi bo, impamvu turiho, n’aho twerekeza. Tumeze nka wa muderevu wa bisi wabwiye abagenzi ati, ‘Mfite inkuru nziza n’inkuru mbi. Inkuru mbi ni uko twakatiye ahatari ho tukaba twayobye. Ariko, ntimugire ubwoba, inkuru nziza ni uko turimo dukoresha igihe kinini’. Bisa n’aho kugenda ubwabyo, kugenda n’intambwe ndende, ari ingorane ubwayo aho byatujyana hose. Dusigaye dukunda kwihuta ku bwo kwihuta ubwabyo. Twifuza ko orudinateri zacu zihuta nk’urumuri. Iyo bifashe amasegonda icumi ngo orudinateri ibike idosiye y’amapaje 30 turarambirwa tukivovota. Twifuza ko byakorwa mu bice by’isegonda. Ariko se ntibyumvikana ko iyo umugenzi atazi neza inzira, ahagarara akabaza aho ari n’aho inzira arimo imujyana, aho gukomeza iyo nzira atitaye ku muvuduko we?
Hari igice cyo muri Mariko kivugana imbaraga ibi byo gutwarwa n’ibikorwa cyangwa se umubare w’ibyo twakoze kandi dushobora gukora. Muri Mariko 6, tubwirwa ko abigishwa, igihe bari bavuye mu murimo ubafata igihe, bateraniye iruhande rw’Umwami Yesu, maze batangira kumubwira ibyo bari bakoze kandi bigishije (umurongo wa 30). Mu nyandiko y’ikigiriki, birumvikana ko abigishwa bari bashishikajwe n’ibyo bagezeho, hamwe n’ibyo bakoze. Ibi bigaragarira mu gusubiramo ijambo “hosos,” ‘kangahe, bingahe’. Ikigiriki gisomwa gutya ‘Bamubwiye uko ibyo bari bakoze n’ ibyo bari bigishije byanganaga’. Ariko ku murongo wa 31 tuhasoma aya magambo atangaje kandi atera kwibaza ‘Arababwira ati, “muze mwenyine ahiherereye, muruhukeho gato” (kuko hari benshi banyuranamo, bikaba ari urujya n’uruza; babura n’uko barya’. Ibi ntibyari ingorane z’igihe gusa, ahubwo ni iz’uruhare rwo kugikoresha mu buryo bwashoboraga gutuma icyo gihe bari bafite kigira akamaro.
Ibi byerekanwa mu buryo busekeje mu mugani ukurikira wo guhaza abantu 5,000. Iyi nkuru yari igenewe kubigisha uburyo bari bakeneye, kurushaho, igihe cyo kwiherera bonyine na We ngo bavome ku bukungu bw’ubugingo bwe bw’icyubahiro kugira ngo babashe gukoresha neza igihe bari bafite. Ntibyari gusa ngo bakoze ‘ibingana iki’, ahubwo ni uwari ushinzwe ubugingo bwabo. Kandi ku bw’ibi, bari (nk’uko biri kuri twe) bakeneye kumva Ijambo Imana yabwiye Eliya ngo ‘Genda ... wihishe’ (1 Abami 17:3).
Uko Bibiliya ibona igihe
Inshamake
Muri iyi si yateye imbere, dukunze kureba igihe nk’ikintu cyiza kidafatika, ariko se igihe kibonwa gite muri Bibiliya?
‘Nta jambo rusange rivuga ‘igihe’ mu Isezerano rya Kera, kimwe n’uko hatariho amagambo yihariye ku gihe ‘cyashize’, ‘icy’ubu’, n’ ‘ikizaza’. Ijambo ry’Igiheburayo rikoreshwa mu kuvuga ‘igihe’ ni ayt, ryerekeye by’ukuri ku mwanya cyangwa ku burambe bw’igihe ikintu kibaho (1 Samweli 9:16; Umubwiriza 3:1-8; Ezira 10:13; 2 Ngoma 24:11). Irindi jambo, ‘olam’ ryerekeye ku gihe kidashobora kubarwa, cyaba icyashize (Umubwiriza 1:10) cyangwa ikizaza (Mika 4:7). Mu gihe bitavugwa ‘igihe cy’iteka’ mu buryo bwo kuvuga ibitagira iherezo, ryerekana ku burambe bw’igihe burenze ibyo umuntu ashobora gusobanukirwa. Irindi jambo rizwi na bose, mo’ed rivuga igihe cyagenwe, ni ukuvuga igihe cyagenewe ikintu runaka ngo kibeho nk’umunsi mukuru (Abalewi 23:2,4). Mu yandi magambo, igihe mu Bisirayeli ba kera nticyafatwaga nk’ikidafatika ahubwo cyari cyerekeye ibintu bibaho byaba iby’igihe gito cyangwa kirekire.’100
Inkoranya nshya ya Bibiliya yongeraho ibi bikurikira byerekeye uko igihe kibonwa mu Byanditswe:
“Abaheburayo bari bafite uburyo bwabo bwo kubara uko igihe cyashiraga, ‘ariko uburyo bwakunze gukoreshwa mu gusobanura amagambo ‘ibihe’ bwerekeraga ku gihe cyagenwe, igihe kiri cyo, umwanya ku kintu cyangwa ku gikorwa. Ijambo rikoreshwa cyane ni ‘et (reba Umubwiriza 3:1 n’imirongo ikurikira ku gukoreshwa kwihariye); Z‘man na ryo rifite ubusobanuro nk’ubwo. Mo’ed riva ku busobanuro bw’inkomoko ‘kugena’ kandi rikoreshwa ku bihe bisanzwe nk’ukwezi kwabonetse (urugero Zaburi 104:19) n’iminsi mikuru yagenwe (urugero Kubara 9:2). Mu buryo bwihariye, aya magambo yose akoreshwa ku byerekeye ibihe byagenwe n’Imana, umwanya utangwa na Yo (urugero Gutegeka 11:14; Zaburi 145:15; Yesaya 49:8; Yeremiya 18:23). Mu Isezerano Rishya ijambo ry’Ikigiriki kairos rikunze kugaragara mu buryo busa n’ubu, nubwo ritavuga umwanya ukwiriye” (reba Luka 19:44; Ibyakozwe 17:26; Tito 1:3; 1 Petero 1:11).
Bityo Bibiliya ntivuga ku kudafatika guhoraho kw’igihe ahubwo ibyatanzwe n’Imana mu bihe bimwe byo mu mateka. Ubu buryo bwo kubona igihe bushobora kwitwa igihe kirambuye, aho kuba igihe kigenda kigaruka nk’uko igihe cyakundaga gufatwa mu bihe bya kera; umugambi w’Imana ugenda ugana ku by’uko igihe cyashize kitagaruka. Ibintu ntibipfa kugenda cyangwa kugaruka aho byatangiriye. Ariko kuvuga ko igihe kirambuye nk’uko Bibiliya ibivuga ntibyerekana ko igihe n’amateka bibaho mu buryo bw’ibintu bikurikirana, mu buryo butakwirindwa; ahubwo Bibiliya yibanda ku bihe, aho Imana ubwayo ikora iby’imigambi yayo mu isi (* Umunsi w’Uwiteka).101
C.H. Pinnock, mu nkuru ye ku gihe muri ‘The International Standard Bible Encyclopedia’ atubwira ku kudatanga umusozo rusange udasobanutse mu kwiga amagambo avuga igihe mu Isezerano rya Kera n’Irishya. Mbere yo kuvuga ku magambo akoreshwa ku gihe, aravuga ati :
“Kwiga amagambo akoreshwa ku gihe muri Bibiliya uyakuye mu bice arimo atakaza ubusobanuro bwayo bw’igihe cyo mu Byanditswe. Inyigisho za Bibiliya ku gihe (cyangwa ikindi kintu cyose) ntizishingiye ku buryo bw’iyiga-indimi, bwo gufata amagambo ari ukwayo, ahubwo ni ku buryo Bibiliya ibivuga n’amagambo ikoresha...”102
Ibi ntibivuga ko twirengagiza ubusobanuro bw’aya magambo, ahubwo ko tugomba kuyarebera mu bice arimo, hanyuma Pinnock akavuga ku magambo y’Igiheburayo n’Ikigiriki akoreshwa ku gihe. Agera ku musozo umwe nk’izi nkuru zavuzwe haruguru. Hanyuma ku byerekeye ubusobanuro Bibiliya iha igihe, aravuga ati:
Mbere na mbere, Bibiliya ibona igihe nko gukurikirana kw’iminsi umuntu abona iby’isi bihita. Abantu bahabwa iminsi yabo yabagenewe; Uwiteka aratanga kandi akisubiza (Yobu 1:21) ... Mu by’ukuri, Imana igenga ibihe by’umuntu (Zaburi 31:15; 139:16). Ku bw’icyaha, amateka yabayemo ibikorwa by’abantu baguye.
Imana yerekana ubuntu bwayo bucungura inyoko-muntu yazimiye hakoreshejwe amateka. Ukugenga amateka kwayo (Abefeso 1:11) kugaragarira ku mateka y’ibikorwa bicungura (Yesaya 46:4-10) 103
Amahame y’ubusonga mu by’igihe
Natangajwe buhoro n’ubuke bw’ibice bivuga ku gukoresha igihe ugereranije urugero n’umubare w’ibice bivuga ku busonga mu by’amafaranga. Ibice byinshi byerekeye ubutunzi n’amafaranga, ariko bike byerekeye igihe. Ahari gutangara kwanjye guterwa n’ibihe tugezemo n’ukuntu dukoresha igihe n’uko tukibona nk’ubutunzi kimwe n’amafaranga.
Kuba ibice bike ari byo bivuga ku gihe ntibivuga ko uko dukoresha igihe bitagira umumaro kubera ko byumvikana ko bifite umumaro. Uku kunyuranya ntikuvuga icyakora ukuntu abanyaburayi bafata igihe n’uko bacyitaho nk’ikintu kigomba gukoreshwa mbere y’uko cyangirika.
Uko iyi si yateye imbere ibona igihe, bishobora kugaragazwa no gutandukana n’imvugo zo mu mico itandukanye. Urugero, abanyamabanki ‘mu Bwongereza bavuga ko isaha yiruka, mu gihe muri Espaniya bavuga ko igenda’.104 Ibi bifite ingaruka zikomeye ku buryo abantu babona igihe. ‘Niba igihe cyihuta, nk’uko Abongereza bavuga, tugomba kwihuta tukagikoresha mbere y’uko kigenda. Niba igihe kigenda, nk’uko abo muri Espaniya bavuga, umuntu ashobora kucyishimishaho.’105
None ni ayahe masomo dushobora gukura mu Ijambo ry’Imana ku byerekeye ubusonga mu by’igihe?
Utwigishe kubara iminsi yacu, uburyo butuma dutunga imitima y’ubwenge.
Zaburi 90 ni ugutekereza (imirongo 1-11) no gusenga (imirongo 12-17). Amasengesho ava mu gutekereza k’umunyezaburi ku by’uko Imana ari Nkuru kandi Ihoraho biyitandukanya cyane n’umuntu w’intege nke, w’umunyabyaha, kandi w’akanya gato. Muri iyi Zaburi, Mose yasengeye ibishobora kuva mu gutekereza kwe, cyane cyane ngo ashobore kugira ubushobozi bwo guhesha ubugingo Imana yamuhaye akamaro kandi ngo Imana yemeze cyangwa ihamye umurimo w’ibiganza byayo (umurongo wa 17). Yashakaga ko ubugingo bwe bugirira Imana akamaro kandi ko bugira agaciro iteka, ariko igice cy’ingenzi muri ibi, cyari ukumenya agaciro n’umugambi by’igihe cye ku isi. Ingorane z’umuntu ni uko akunda mu gihe gito aho kuba iteka. Ariko se gucunga igihe bitangirira he? Si ukubara gusa ko ubugingo ari buto, ahubwo iminsi igereranije yari asigaje ukurikije uko ubugingo bw’umuntu buri mu rugero rwo hagati bwareshyaga. Hamwe n’ubwo burambe bw’ubugingo, yasabye ko yakwitangira kuzanira Imana umusaruro mu bwenge bwayo bityo yagombaga kubaho mu bwenge, agendera mu mucyo w’ubwenge bw’Imana (reba Abefeso 5:15-18).
Kubara iminsi yo kubaho kwacu byagombye kubamo gusuzuma uko dukoresha n’uko ducunga igihe. Ibi bivuga gusuzuma ahantu n’ukuntu dukoresha iminsi yacu. Niba tubona dufite byinshi byo gukora bitubuza kumara igihe dusoma Ijambo ry’Imana, tugomba kwibaza impamvu. Reka mbahe impamvu enye zituma abantu bagira ibyo bakora byinshi, ariko ntibagire aho bajya mu byerekeye kuzigama iby’iteka, cyangwa se mu gusohoza ubushake bw’Imana.
(1) Abantu bashobora kugira byinshi bakora bitewe no kwikunda. Abantu bashaka kugaragara ko bakomeye. Muri iyi si yacu, gahunda zirimo ibintu byinshi byo gukora, umubare munini w’amasaha n’ibyo akora byinshi bifatwa nk’ibyerekana uko umuntu aba yarageze kuri byinshi cyangwa se akomeye. Dupima abantu, na twe ubwacu turimo, mu byo dukora no mu byo tugeraho, bityo bigatuma twiha gahunda ndende.
(2) Abantu bashobora kugira byinshi bakora ari uburyo bwo guhisha ubunebwe bwabo. Kujya hirya no hino mu bintu akenshi bitari ngombwa ni uburyo rimwe na rimwe bwo kwihunza ibitureba by’ingenzi cyangwa se bikomeye kurushaho. Ibi bikunze kuboneka ku bapasitoro. Bamwe bashaka kugira byinshi bakora bitandukanye aho kumara amasaha menshi bakora kandi batekereza ku Ijambo ry’Imana cyangwa igice cyo mu Byanditswe. Niba umupasitoro adafata igihe cyo kwiga no kumenya Ijambo ry’Imana, mbese yashobora ate kuyobora abantu ku mazi atuje kandi acecetse y’Ijambo ry’Imana?. Iri hame ni iryacu twese.
(3) Abantu bashobora kugira byinshi bakora kubera kwifuza. Abantu barifuza cyangwa bakunda ibintu. Matayo 6 ni igice kizwi na bose gisobanura ibi. Abantu, barakora, bagakora, bagakora kubera bafite iby’ibanze by’akajagari kandi ntibanyurwa; ibihagije nta na rimwe bibahaza. Nk’ingaruka, bakurikirana ibyo muri ubu bugingo kuva mu gitondo kugeza nimugoroba. Iyo binjije amadolari 70.000 uyu mwaka, umwaka ukurikiyeho bateganya imirimo myinshi kurushaho, bityo bakaba bakwinjiza amadolari 90.000. Kwifuza amafaranga ni ikintu kimwe. Ibi bishobora kubamo kwifuza imbaraga, guhimbazwa, icyubahiro, imyanya, ubutunzi n’umutekano.
(4) Abantu bashobora kugira byinshi bakora kubera bita ku gushaka gushimisha abantu aho gushimisha Imana. Ntibigeze biga kuvuga ‘oya’ bigira akamaro ku bushobozi bwacu bwo guhorana iby’ibanze by’Imana imbere yacu. Niba tudakoze gahunda y’ibyo tugomba gukora ngo tumenye ibyo dukwiriye gukora n’ibyo dukwiriye kureka, abandi bazabidukorera. Ibyacu bizaba uburyo busa no kugambanirwa aho kuba ibyo twiyemeje. Icyitegererezo cyiza kiri mu Byakozwe 6:1-7. Igihe intumwa zihuye n’ikibazo cyo gufasha abantu, zagikemuye zibanza gushyiraho iby’ibanze zikurikije amahame yo muri Bibiliya. Zaravuze ziti : ‘Ntibikwiriye ko turekera kwigisha Ijambo ry’Imana, kwicara ku meza tugabura. Nuko bene data mutoranye muri mwe abo twashyira kuri uwo murimo.’ Aho kugira ngo bongere uyu murimo ku byo bari basanganywe, bahaye abandi ububasha bwo kuwukora. Iby’ibanze byo muri Bliblia n’ubushake bw’Imana kuri twe, buri muntu ku giti cye bigomba kwerekana ibyo dukora aho kuba ibyo abantu bashaka cyangwa bakeneye.
Kubara iminsi yo kubaho kwacu, binavuga gusuzuma uko igihe dukoresha kimeze. Uburambe bw’igihe tumara ku kintu akenshi ntabwo ari ingenzi nk’uko icyo kiba kimeze. Ntitugomba kureba aho igihe cyacu kijya gusa, ahubwo n’uko tugikoresha n’impamvu. Mu kuvuga uko dukoresha igihe nshaka kubaza niba tugikoresha neza. Ese tugikoresha neza? Mujya mufata igihe cyo gusoma Ijambo ry’Imana n’indi mishinga isaba gutekereza no kuba menge iyo mutananiwe, cyangwa se murumva mufite intege? Iyo muri hamwe n’umuryango wanyu, mbese ubwenge bwanyu n’umutima wanyu biba byibereye ahandi? Ese mufite ibibarangaza? Urugero, nk’iyo muri mu rusengero, muba muriho mutekereza iki?
Impamvu ni ngombwa cyane. Tugomba kureba impamvu n’intego byacu mu gukoresha igihe. Nk’abizera dukeneye intego n’umugambi. Ibyo dukora byose byagombye gukorwa mu buryo busohoza intego za Bibiliya. Dukeneye (a) imigambi (y’ako kanya cyangwa y’igihe kirambye buhoro), (b) intego (z’igihe kiringaniye), na (c) umurimo twitumye (w’igihe kirekire). Bityo icyo dukora cyose mu gukoresha igihe cyacu cyagombye gushingira kuri ibyo. Ibi birimo kuruhuka, gukina, kugorora ingingo, kwishimisha, kimwe no gukora, gufasha n’umurimo w’Imana.
Bamwe mu ntiti n’abahimbyi bakomeye ni abantu baruhukaga buke. Kuki? Kubera ko byabafashaga gutekereza no gukoresha neza igihe cyabo. Bari abantu bafite intego bagamije (1 Abakorinto 10:31).
Uwiteka, Umenyeshe iherezo ryanjye, n’urugero rw’iminsi yanjye; Menye ko ndi igikenya. 5 Dore, wahinduye iminsi yanjye nk’intambwe z’intoke; Igihe cy’ubugingo bwanjye kuri wowe kimeze nk’ubusa : Ni ukuri umuntu wese, n’ubw’akomeye, n’umwuka gusa. Sela.’
Ibihe iyi Zaburi yandikiwemo byari ibihe byo guhanwa kwa Dawidi mu bugingo bwe (imirongo ya 8-11). Ntitubwirwa igihe ibi byabereye cyangwa icyo icyo gihano cyari cyo. Turabona gusa ko Dawidi yumvise ukuboko kuremereye kw’Imana mu bugingo bwe kandi akaba yarababazwaga mu mutima no mu bwenge. Ariko Ibyandistwe bitwigisha ko uguhana nk’uko ari uburyo Imana ikoresha nk’umubumbyi mu gutunganya no kunoza ubugingo bw’abantu bayo. Ikoresha ubwo buryo ngo idukure mu byaha no mu bugingo bwishingikiriza kuri nyirabwo ngo itugeze mu gukura guhamye no mu kwishingikiriza Imana ubwayo mu by’Umwuka. Kubera ko ari Yo soko y’ubugingo, ni na Yo igomba kuba uburyo bwacu n’impamvu zacu z’ubugingo. Ariko mu kuyigomera, umuntu ashakira muri ubu bugingo icyo budashobora kandi butigeze bugenerwa gutanga. Umuntu areba ku kumererwa neza kwe, ibinezeza, ibyo akurikirana, ibyo ageraho, n’ubutunzi ngo abonemo agaciro, gukomera, kunyurwa, n’umutekano mu bugingo. Ariko bumwe mu butumwa bukomeye bwo muri Bibiliya ni uko ibyo bibonerwa mu Mana yonyine.
Ubugingo bw’umuntu ni ubw’igihe gito, ni nk’intambwe y’ikiganza bakoreshaga mu bipimo mu gihe cya Dawidi. Ubugingo bw’umuntu ni nk’umwuka w’umuntu ubonwa mu gitondo iyo hakonje kandi ugahita ubura. Budafite Imana , ubugingo bw’umuntu ntacyo bumaze, ni nka baringa cyangwa igicucu. Umuntu ashobora kwirundira ubutunzi bwinshi, ariko ntashobora gupfa ngo ajyane na bwo. Arabusiga kandi ntawe umenya uko icyubahiro cye n’ubukire bwe biyoyoka.
Dawidi yari azi ko umuntu adafite Imana, nta byiringiro n’umumaro w’ubugingo yaba afite. Nk’umuntu wubahaga Imana, nubwo yari ashobewe kandi ababaye, aho kwerekana uko gushoberwa kwe imbere y’abandi byashoboraga gutukisha Imana, yahisemo gufunga umunwa we (Zaburi 39:1). Mu gihe yatekerezaga ku bugingo bwe no ku bugingo muri rusange, guceceka kwe kwararangiye aravuga, ariko si imbere y’abantu, ahubwo nk’uko byagombaga kuba, ni mu masengesho ku Mana. Yasabiye gusubizwa, asaba ubwenge ngo abashe kumenya icyo Imana yashakaga ko amenya no gushyira mu bikorwa akurikije ko ubugingo ari bugufi. Gusenga kwa Dawidi kutwereka ukuntu ibidasobanutse byo mu bugingo bidatanga ibyiringiro kereka iyo birebewe mu mucyo w’Imana ihoraho kandi izi byose n’umugambi wayo kuri twe nk’uko twabihishuriwe muri Bibiliya.
None ni iki Dawidi yasabaga igihe yasengaga ati, ‘Uwiteka, umenyeshe iherezo ryanjye, n’urugero rw’iminsi yanjye; menye ko ndi igikenya’. Bamwe bashobora kuvuga ko yasabaga, akurikije ko ubugingo bw’umuntu ari ubw’akanya gato kandi buhita nk’igicucu, ati mbese intego n’umumaro by’ubugingo bwanjye, bw’iminsi yo kubaho kwanjye ni ibihe? Ariko ahari ibi si byo Dawidi yasabaga mu by’ukuri. Yarasabaga ati, Uwiteka mfasha ngo ntashyira amagi yanjye yose mu gitebo cyoroshye, cy’akanya gato gihita cyihuta. Kubera ko Abisirayeli bagombaga kuba abagwaneza bakanafasha umunyamahanga n’umusuhuke (Gutegeka 10:18-19), bityo Dawidi yarimo asaba Imana kumufasha kubaho nk’umunyamahanga n’umusuhuke wishingikiriza k’Uwiteka muri byose (umurongo wa 12) aho kwiringira iyi si y’igihe gito.
Reba ukuntu asoza ibitekerezo bye ku guhita vuba agira intege nke k’ubugingo mu murongo wa karindwi.
“Mwami, none ntegereje iki? Ni wowe niringira.”
‘None’ ni ijambo ry’Igiheburayo atah ryerekana igihe kandi risobanura ngo ‘ubu’. Ariko iri jambo rikoreshwa akenshi nk’iribanziriza ibikurikira mu mucyo w’ibiriho ubu, ni ukuvuga ngo ‘nk’uko ibintu biriho ubu, aho mpagaze ni aha’, cyangwa se ‘nk’uko ibintu biriho ubu, ni iki gikwiriye gukorwa?’ Dawidi yarimo avuga ati nk’uko ibintu biri, nk’uko biriho muri iyi si, hamwe n’uko ubugingo bw’umuntu ku isi buri, bw’igihe gito kandi butagira umumaro, ‘mbese ntegereje iki?’ Inshinga ‘gutegereza’ ni gawa ivuga ‘gutegereza, gushaka wiringiye kubona, ibyiringiro’. Harimo igitekerezo cyo kwihanganira gutegereza mu kwizera wiringiye ko icyo wizeye kizaguha icyo utegereje. Dawidi yabishyize mu kibazo. Mbese hari icyo ntegereza kuri ubu bugingo n’ibihendo byabwo ngo kinshimishe cyangwa kinyereke agaciro k’ubu bugingo? Aherako atanga igisubizo cye yikiriza. ‘Ibyiringiro byanjye biri muri wowe’. Imana yonyine ni Yo yari ibyiringiro bye.
Kuba ibisonga byiza mu by’igihe ntibivuga ko tudakwiriye kwishimira ibintu byiza byinshi Imana iduha muri ubu bugingo. Ni koko muri 1 Timoteyo 6:17 hatwigisha ko Imana ‘iduha byose ititangiriye itama, ngo tubinezererwe’. Ariko tugomba kumenya ko mu kunezerwa kwacu, tutagomba gushyira ibyiringiro byacu mu bitiringirwa byo muri iyi si byo kumererwa neza cyangwa ibyishimo cyangwa imbaraga cyangwa umwanya cyangwa ubukire, ahubwo ni mu Mana yonyine (1 Timoteyo 6:17; Zaburi 62:1-12). Bityo Dawidi asoza iyi Zaburi asaba Imana kumukuriraho igihano ngo yishimire igihe afite ku isi (umurongo wa 13).
1 Timoteyo 6:17 ‘Wihanangirize abatunzi bo mu by’iki gihe, kugira ngo be kwibona, cyangwa kwiringira ubutunzi butari ubwo kwizigirwa, ahubwo biringire Imana, iduha byose itimana ngo tubinezererwe.’
Zaburi 62:1-12 ‘Umutima wanjye uturiza Imana yonyine: Ni Yo agakiza kanjye gaturukaho 2 Niyo gitare cyanjye yonyine n’agakiza kanjye. N’igihome kirekire kinkingira : Sinzanyeganyezwa cyane. 3 Muzageza he gutera umuntu, ngo mumwicane mwese, Nk’inkike ibogamye, nk’uruzitiro runyeganyega? 4 Iki cyonyine ni cyo bajya inama, ni ukugira ngo bamusunike, ngo agwe, ave mu cyubahiro cye : Bishimira ibinyoma : Basabirisha umugisha akanwa kabo, ariko bavumisha imitima yabo. Sela. 5 Mutima wanjye, turiz’Imana yonyine; kuko ari yo ibyiringiro byanjye biturukaho. 6 Ni yo gitare cyanjye yonyine n’agakiza kanjye; Ni igihome kirekire kinkingira : sinzanyeganyezwa. 7 Imana ni y’irimo agakiza kanjye n’icyubahiro cyanjye : Igitare cy’imbaraga zanjye n’ubuhungiro bwanjye biri mu Mana. 8 Mwa bantu mwe, mujye muyiringira : Ibyo mu mitima yanyu mubisuke imbere yayo : Imana niyo buhungiro bwacu. Sela. 9 Ni ukuri aboroheje ni Umwuka gusa, kandi abakomeye ni ibinyoma : Ni bashyirwa mu gipimo, ntibazika, bazateruka; Bose bateranye, Umwuka ubarusha kuremera. 10 Ntimwiringire agahato, Ntimwizigirire ubusa kunyaga : Ubutunzi nibugwira, ntibuzabaherane imitima. 11 Imana yavuze rimwe; nabyumvise kabiri, ngo Imana ni yo ifite ububasha : 12 Kandi ni wowe, Mwami, ufit’imbabazi : kuko witura umuntu wese ibikwiriye umurimo we.’
‘Ikintu cyose kigenerwa igihe cyacyo, n’icyagambiriwe munsi y’ijuru cyose gifite umwanya wacyo : 2 hariho igihe cyo kuvuka, n’igihe cyo gupfa; igihe cyo gutera n’igihe cyo kurandura ibikuri; 3 igihe cyo kwica n’igihe cyo gukiza; igihe cyo gusenya, n’igihe cyo kubaka; 4 igihe cyo kurira, n’igihe cyo guseka; igihe cyo kuboroga n’igihe cyo kubyina; 5 igihe cyo kujugunya amabuye, n’igihe cyo kuyarunda; igihe cyo guhoberana, n’igihe cyo kwirinda guhoberana; 6 igihe cyo gushaka, n’igihe cyo kuzimira; igihe cyo kwimana, n’igihe cyo gutanga; 7 igihe cyo gutabura, n’igihe cyo kudoda; igihe cyo guceceka, n’igihe cyo kuvuga; igihe cyo gukunda, n’igihe cyo kwanga; 8 igihe cy’intambara, n’igihe cy’amahoro.’
Salomo aratwigisha ko ibintu byose cyangwa ibikorwa byose mu bugingo nk’uko byerekanwe mu mirongo ya 2-8 bifite ‘igihe’ cyabyo (zeman, igihe, igihe cyagenwe) n’isizeni (eth cyangwa etz, uburambe, umwanya). Bimwe muri ibi bintu bibaho rimwe gusa mu bugingo mu gihe ibindi bigenda bigaruka. Ikintu cy’ingenzi ni ukumenya ko Imana yashyizeho ibihe kuri buri kintu cyo muri ubu bugingo (umwanya, ibyo dushinzwe, ibitugerageza) kandi ko tugomba gufata igihe cyo gukora ibikenewe. Nk’uko Banks abyerekana, ‘uko ikintu giteye, icyo umuntu ahura na cyo, intera mu bugingo cyangwa ubumwe byerekana ubwoko n’uburambe bw’igihe kigomba kugenerwa icyo kintu.’106
‘Iby’umuntu akora yirushya bimumarira iki? 10 Nabony’umuruho Imana yahaye abantu ngo barushywe na wo. 11 Ikintu cyose yakiremye ari cyiza mu gihe cyacyo. Kandi yashyize ibitekerezo by’igihe cy’iteka mu mitima yabo, uburyo umuntu atabasha gusesengura imirimo Imana yakoze, uhereye mbere na mbere ukageza ku iherezo.’
Nk’uko imirongo ya 1-8 ibyerekana, ibintu bikwiriye mu gihe cyagenwe n’Imana birimo ibintu bibiri bitandukanye kandi kimwe kirubaka ikindi kirasenya. Ibi bishobora kuzana ikibazo cyavuzwe mu murongo wa 9, ‘ibyo umuntu akora yirushya bimumarira iki?’ Ariko iki kibazo gisubizwa mu mirongo ya 10-11. Imana yakoze buri kintu ku buryo bukwiriye, buboneye (iri jambo risobanurwa ngo ‘bukwiriye’ {NASB} cyangwa ‘buboneye’ {NIV} mu gice cya 5:18) mu gihe cyacyo. Ijambo ry’Igiheburayo rivuga cyiza. Muri Bibiliya yitwa Septante (Ubusobanuro bw’Ikigiriki bw’Isezerano rya Kera) risobanurwa na “Kalos” rivuga “ikiri mu rugero,” cyiza, gikwiriye, gifite akamaro. Abantu batitegereje ibihoraho ntibabasha kubibona. Kubera iyi mpamvu, Imana yashyize mu mutima w’umuntu gusobanukirwa iby’iteka ngo abashe kureba hirya y’ubu bugingo. Ibi, birumvikana, ni ukuri ku babona uko igihe kivugwa mu Ijambo ry’Imana. Mu Isezerano Rishya bisobanurwa mu buryo bw’abahagarariye Imana ku isi / abasuhuke.
Nyamara, ntibyoroha iteka kumenya akamaro k’umwanya wihariye mu gihe. Hamwe na Pawulo dushobora gushoberwa mu bihe bimwe na bimwe, ariko ntitugomba kwiheba (2 Abakorinto 4:8). Ntitumenya iteka agaciro k’ibice by’ibihe, ariko dushobora gusubira mu magambo y’umunyezaburi: ‘Ariko ku bwanjye ni wowe niringiye, Uwiteka, naravuze nti: “Uri Imana yanjye. Ibihe byanjye biri mu maboko yawe …” (Zaburi 31:14 - 15a).107
Umubwiriza 9:12 - 13
‘Erega nta muntu uzi igihe cye, ukwo amafi afatwa mu rushundura, n’inyoni nazo zikagwa mu mutego, uko niko abantu nabo bategwa mu gihe cy’amakuba, iyo baguwe gitumo. 13 Kandi nabonye ubwenge munsi y’ijuru, bwambereye igikomeye.’
Aha Salomo araduha imyifatire umuntu wese akeneye. Bagomba kubaho nk’abari mu Uwiteka kandi bagafata imyanya hafi ya yose Imana ibaha, ariko bagomba gusobanukirwa iteka ko ibivugwa n’uburambe bw’ubugingo bitamenywa mbere. Nta n’umwe ushobora guhamya ko azanesha cyangwa atabona bitaraba uko Imana izamugenza.108 Umubwiriza 11:2 yongeraho ati, Ubigabanye barindwi, ndetse n’umunani; kuko utazi ibyago bizatera ku isi ibyo ari byo.
Bityo isomo ni uko dushobora ndetse twagombye kunezererwa ubugingo n’igihe Imana iduha ku isi, ariko tutamenye kandi ngo dukunde Imana, nta kintu ku isi cyagira agaciro k’iteka. Intego n’akamaro by’ubugingo ntibishobora kubonwa mu bintu cyangwa iby’igihe gito. Imana yonyine ni Yo ibiduha. Kubera ko ari uko biri, Imana ni Yo igomba kuba iy’ibanze mu bugingo (Matayo 6 : 33 - 34).
Ibice byo mu Isezerano Rishya
Abaroma 13:11 - 14
‘Nuko mujye mugenza mutyo, kuko muzi yukw’igihe cyo gukanguka gisohoye rwose. Dore agakiza kacu karatwegereye, kuruta igihe twizereye, 12 Ijoro rirakuze, burenda gucya. Nuko twiyambure imirimo y’umwijima, twambare intwaro z’umucyo. 13 Tugendane ingeso nziza, nk’abagenda mu mucyo, tutagira ibiganiro bibi, tudasinda, tudasambana, tudakora iby’isoni nke, tudatongana, kandi tutagira ishyari. 14 Ahubwo mwambare Umwami Yesu Kristo, kandi ntimuhe urwaho imibiri yanyu, ngo ibone uko ikora ibyo yifuza.’
Nuko mujye mugenza mutyo kuko muzi igihe. Intumwa iratwigisha ko dukeneye kuyobora igihe dukurikije ukuri kw’Ijambo ry’Imana n’icyo riduhishurira cyerekeye ibihe. Kumenya ibi bitubera impamvu ikomeye yo kubaho twubaha Imana nk’uko bivugwa mu mirongo ibanziriza uyu. ‘Igihe’ ni ijambo rikomoka ku Kigiriki Kairos. Ritandukanye na Chronos rishobora kuba ryerekeye ku gihe cyakoreshejwe, cyangwa se ku burambe bw’igihe, Kairos akenshi ryerekera ku gihe runaka cyangwa kizwi, kandi cyane cyane ku gukoreshwa neza kwacyo cyangwa ku biranga igihe cyihariye n’ibijyana na cyo. Bityo ryerekeye ku gihe runaka, umwanya wo gukora ikintu, igihe cy’ingirakamaro, igihe cyangwa ibihe byuzuye, igihe cyakiriwe neza, igihe cy’agakiza, cyangwa igihe gikomeye (Abagalatiya 6:10; Abakolosayi 4:5; Ibyakozwe 14:17; Abagalatiya 4:4; Abefeso 1:10; 2 Abakorinto 6 : 2; 2 Timoteyo 3 : 1). Kairos rikoreshwa inshuro 85 mu Isezerano Rishya; 30 muri zo ni Pawulo urikoresha.
Uburyo buhamye kandi bugize uko umukristo afata igihe ni ukwemera ko, hamwe no kuza kwa Kristo, igihe rukumbi cyihamya Kairos cyaratangiye, ni cyo ibindi bihe byose bifatiraho.109
Mariko 1:15, Abagalatiya 4: 4, 2 Abakorinto 6: 2 hagaragaza neza ko hamwe no kuza kwa Yesu Kristo, igihe gishya cyatangiye ari cyo gihe cyemerwa, igihe cyo kubona Imana no kugira agakiza kayo ku bw’ubumuntu n’umurimo by’umucunguzi Mesiya wategerejwe igihe. Uyu Mucunguzi yambaye umubiri w’umuntu, yigisha abantu, apfa kubera ibyaha byacu, azurwa mu bapfuye, none ubu yarazamuwe yicara iburyo bw’Imana. Ni muri uyu mwanya w’icyubahiro, ku bw’umurimo w’Umwuka Wera n’umubiri wa Kristo, Imana ishaka kwiyegereza abantu bose.
Mariko 1:15 ‘Igihe kirasohoye, ubwami bw’Imana buri hafi:nuko mwihane, mwemer’ ubutumwa bwiza.’
Abagalatiya 4 : 4 ‘Maze igihe gikwiriye gisohoye, Imana yohereza Umwana wayo, wabyawe n’umugore, kandi wavutse atwarwa n’amategeko.’
2 Abakorinto 6 : 2 ‘kuko yavuze iti : Mu gihe cyo kwemererwamo narakumviye, No ku munsi wo gukirizwamo naragutabaye. Dore none ni cyo gihe cyo kwemererwamo, dore none ni wo munsi wo gukirizwamo.’
Kubabazwa, gupfa, kuzuka, no kuzamurwa kwa Yesu si ibintu by’amateka yahise gusa. Ahubwo, ibi ni ibintu by’ingenzi mu gihe byatwakiriye mu gihe cy’agakiza cyo Pawulo yasobanuye nk’igihe cyo kwamamaza umubiri wa Kristo. Kubw’ubugwaneza bw’Imana, uyu ni umunsi abantu b’indimi zose, amoko yose, n’ibihugu byose bashobora kubona agakiza ku bwa Kristo ni twamamaza Ubutumwa bwiza.
Ariko ubwo ubu ari Kairos y’agakiza, ni n’ubundi bwoko bwa kairos, igihe kivugwa ko gikomeye (2 Timoteyo 3:1), nk’ababaho mu minsi mibi (Abefeso 5:16), kandi nk’igihe cy’ijoro. Ni igihe, icyakora, ijoro ryamaze kugenda amanywa akaba yegereje (Abaroma 13:11). Umunsi wegereje ni umunsi wo kugaruka kwa Kristo igihe azatwakira mu bihe (mu bwinshi) byagenwe mu bwami bw’imyaka igihumbi bwo kwima kwa Kristo ku isi (Abefeso 1:11).
Mu gihe kwizera kuzana agakiza no kubabarirwa ibyaha, kuzana n’uruhare rukomeye ku by’igihe. Kwizera kuduhamagarira kubaho mu bwenge kubera kamere y’iyo Kairos nk’ikomeye kandi yuzuye ibibi mu gihe na none dufite mu bwenge ukuri kw’umunsi uzaza ku mperuka y’iki gihe turimo. Guhamagarirwa kubaha Imana mu mirongo ibanza bishingiye ku gusobanukirwa neza intego isumba byose y’Imana ku bw’iki gihe cy’umwijima, kubera ko kwerekera ku kurangira kw’ibintu byose mu gice cya nyuma cy’agakiza kiza ku bantu ba Kristo. Ikivugwa ni uko dukeneye kumenya kamere y’iki gihe nk’igihe cy’umwanya w’agakiza, ariko na none nk’icy’akanya gato kandi kibi gitandukanya n’ubwiza bw’ikizaza ari cyo gihe cy’umucyo w’iteka n’ibihe byagambiriwe (Abefeso 1:11). Bityo kubaha Imana bijyana no gusobanukirwa kamere y’igihe mu mugambi w’Imana.
‘Nuko mwirinde cyane uko mugenda, mutagenda nk’abatagira ubwenge, ahubwo mugende nk’abanyabwenge 16 mucunguze ubury’umwete, kuko iminsi ari mibi. 17 Nuko ntimukabe abapfu, ahubwo mumenye icyo Umwami wacu ashaka.’
Intumwa iraduhamagarira kugenda twirinda kubera ko iminsi turimo muri iyi si y’ubu ari mibi. ‘Mibi’ ni Poneros rivuga, ikigome, kibi, kitari cyiza, gisuzuguritse, kitagira umumaro, kigira ingeso mbi, kigenda kiba kibi.110
Satani yitwa ‘Umubi’ (ho poneros) kandi ni ukuri, ububi bw’iyi minsi bwongerwa n’ibyo Satani akora nk’umutware w’iki gihe (Yohana 12: 31; 14: 30; Abefeso 2: 2; 6: 12). Iminsi ivugwa ntagushidikanya ko ari mibi kubera yuzuye ibitekerezo, iby’agaciro, no gukoreshwa bisenya kandi bitandukanye n’imigambi y’Imana, ariko na none ni mibi kubera ubwinshi bw’ibihendo n’ibigeragezo byagenwe n’Umubi mu gukura abantu ku Mana n’ubushake bwayo (2 Abatesalonike 2:10; 2 Timoteyo 2 26; Ibyahishuwe 12:9). ‘Mukoresha igihe cyanyu cyose’ cyangwa ‘mucunguza uburyo umwete’. Igihe ni Kairos ryasobanuwemo haruguru. Inshinga ni (exagarazo), ‘kubatura, gucungura, kugura byose’. Iyi nshinga ikoreshwa mu buryo bwo ‘kwongera kugura’ cyangwa ‘gucungura’ mu Bagalatiya 3:13 na 4:5 ku byerekeranye no kubatura abizera mu mategeko. Mu ijwi ryo hagati nk’aha ishobora kugira igitekerezo cyo ‘kwigurira byose’.111 Gukoresha ijwi ryo hagati byerekana inyungu ibonwa mu gucungura igihe Imana yaduhaye mu isi.
Ubugingo bwa kera bw’umwijima nk’abana bo kurimbuka bugomba guhinduka ubugingo bw’umucyo nk’abana b’Imana bashaka kwerekana ibishimisha Umwami (Abefeso 1:1-14). Hamwe n’ibi haza uruhare rwo gukoresha neza iki gihe. Impamvu, mwibuke, ni uko iminsi ari mibi. Yuzuye ibishuko n’ibigeragezo bigenewe kutubuza ubushake bw’Imana. Abefeso 5: 5-18 hashishikariza abizera kuba maso no kugendera mu bwenge bitonze kandi bayobowe n’Umwuka kugira ngo bamenye ubushake bw’Imana kandi baneshe ikibi cy’iyi minsi. Bityo, indi ngaruka y’uku kugendera mu bwenge twitonze ni ubushobozi bwo gucungura igihe kuva mu bubata bw’umumaro n’ibikorwa bitagira inyungu mu gihe hano ku isi ibyo bidashimisha Imana kandi bitagira agaciro k’iteka.
Twe gucogorera gukora neza, kuko igihe nigisohora, tuzasarura nitutagwa isari. 10 Nuko rero, tugirire bose neza uko tubonye uburyo, ariko cyane cyane ab’inzu y’abizera.’
Hakurikijwe amategeko y’isarura (imirongo ya 7 - 8), intumwa idushishikariza ubugingo bwo kwitangira ibyiza by’abandi, ku bantu bose, ariko cyane cyane ku b’inzu y’abizera (imirongo ya 9 - 10). Mu guhugura kwe, akoresha Kairos inshuro ebyiri, rimwe mu murongo wa 9, ‘igihe gikwiriye’, no mu murongo wa 10, ‘uko tubonye uburyo’. Mu murongo wa 9, Kairos ikoreshwa hamwe na ntera idios, ‘icy’umuntu, cyigenga, cyihariye’, cyangwa se ‘icyihariye, icyitaruye, igikwiriye, ikiboneye’112. Bivuga ngo, ‘mu gihe cyacyo’, bivuga igihe gikwiriye kandi kiboneye, ibi bishobora kuba kandi igihe cyo gusoroma, igihe cyo gusarura. Hari igihe kigiye kuza kizarangwa n’isarura, igihe cy’ingororano ku bw’umurimo wo kwiringirwa. Umurongo wa 9 uhinduka impamvu y’umurongo wa 10.
Mu murongo wa 10, Kairos rikoreshejwe hamwe na Hos, rikoreshwa nk’icyungo cyerekana igihe gito kivuga ngo ‘mu gihe, igihe cyose’. Mu gihe Kairos mu murongo wa 9 ivuga iby’ingororano zizatangwa mu gihe kizaza, umurongo wa 10 wo uvuga kuri Kairos y’ubu iyo Imana yageneye buri wese muri twe nk’igihe n’uburyo bwo gukora ibyiza cyangwa se kubiba imbuto nziza mu buryo bw’ibikorwa byo kwitanga kubwo gukunda abandi. Amahame agenga gukora neza ari ukubiri: (a) ukubiba kwacu nta kuntu kutazagororerwa, igihe cyo gusarura kizakurikiraho, kandi (b) dukwiriye gukora ibyiza igihe tugifite uburyo, igihe cyose Umwami akiturekeye aha ku isi. Iki ni igihe dufite cyo kubiba imbuto nziza.
Abakolosayi 4: 5-6
‘Mugendere mu bwenge, ku byo mugirira abo hanze, mucunguze uburyo umwete. 6 Ijambo ryanyu rifatanye iteka n’ubuntu bw’Imana, risize umunyu, kugira ngo mumenye uko mukwiriye gusubiza umuntu wese.’
Amagambo y’uyu murongo asa n’ayo mu Befeso 5:15, havuga ngo gucunguza uburyo umwete. Asa na none mu bitekerezo nk’Abagalatiya 6:10 ku byerekeye ibyo gukoresha igihe cyose dufite. Mu gihe mu Bagalatiya 6:10 havuga ibyo kwitangira ibyiza by’ubwoko bwose, igitekerezo aha ni ugutanga ubuhamya bwiza mu batizera. Kugirira neza abantu bose no gutanga ubuhamya bwiza birumvikana birajyana. ‘Uburyo’ ni Kairos kandi na none, aho kwibanda ku gihe runaka, intumbero iri ku gihe kiramba hamwe n’uburyo butandukanye ku bw’uburenganzira n’uruhare twahawe.113
Hamwe n’ubuhamya bwacu ku batizera, dufite uruhare mu bintu bibiri: (a) Uko twitwara, birimo imyifatire yacu, bigomba kuba byiza kandi mu buryo bushobotse bwose; kandi (b) uko twitwara nk’uko bigaragarira mu byo tuvuga, bisize umunyu neza ngo bibashe kunyura umuntu dushaka kugeza kuri Kristo.
1 Petero 1:17; 2:11
1:17 ‘Kandi ubwo uwo mwambaza mumwita So, ari ucira umuntu wese urubanza rukwiriye ibyo yakoze, ntarobanure ku butoni, mumare iminsi y’ubusuhuke yanyu mutinya.’
2:11 ‘Bakundwa, ndabahugura, ubwo muri abasuhuke n’abimukira, kugira ngo mwirinde irari ry’umubiri ry’uburyo bwinshi rirwanya ubugingo.’
‘Iminsi’ mu gice cya 1:17 ni Chronos ryerekeye gusa ku burambe bw’ubugingo bw’umuntu ku isi hamwe no guhita vuba kwabwo. Ku rundi ruhande, ijambo ‘ubusuhuke’, mu gihe na ryo ryerekeye ku guhita vuba, ryerekeza intumbero yacu ku myifatire n’imibereho ubugingo bukwiriye kugaragaza uko dukwiriye kwitwara muri icyo gihe. Tugomba kubaho nk’abasuhuke.
Ishingiro n’impamvu ry’iyi nyigisho bishingiye ku mirongo ibanza kubera impamvu zitari zimwe :
(1) Dufite Umukiza muzima n’ibyiringiro bizima kubwo kuzurwa mu bapfuye kwa Kristo, kandi turangamiye imbere kuri gakondo itabasha kubora no kwandura cyangwa kugajuka, ibikiwe mu ijuru abizera kuko ari abenegihugu bo mu ijuru (1 Petero 1: 3-4). Mu yandi magambo, gakondo yacu yo mu ijuru ni ikintu gitandukanye cyane na gakondo yacu yo muri iyi si. Umwami yabitwibukije atya:
Matayo 6: 19 - 21 ‘ Ntimukibikire ubutunzi mu isi, aho inyenzi n’ingese ziburya, kandi abajura bacukura bakabwiba; 20 mwibikire ubutunzi mu ijuru, aho inyenzi n’ingese zitaburya, n’abajura ntibacukure ngo babwibe : 21 kuko ah’ubutunzi bwawe buri, ariho n’umutima wawe uzaba.’
(2) Nka bamwe agakiza kabo karinzwe n’imbaraga z’Imana, tureba imbere ku by’agakiza kazaza bizahishurwa mu kugaruka no guhishurwa kwa Kristo (1 Petero 1 : 5 - 14).
(3) Hagati aho, tugomba kwibuka ko turi abana b’Imana Yera. Ibi bivuga ko tugomba kuba abera tukabaho nk’abasuhuke, tukazibera abatoranijwe mu buryo tubaho (1 Petero 1:15 - 19). Ni koko, nubwo kera tutari ubwoko bw’Imana, ubu turi bwo. Mu by’ukuri, ubu turi ubwoko bwatoranijwe, abatambyi b’ubwami, ishyanga ryera, abantu Imana yironkeye, kandi abantu bafitiwe umugambi wihariye - kugira ngo twamamaze ishimwe ry’Imana yaduhamagaye ikadukura mu mwijima ikatugeza mu mucyo wayo w’itangaza (2:9 - 10).
Nk’abizera Kristo, turi abenegihugu bo mu ijuru aho tugomba gushakira Umukiza (Abafilipi 2:20 - 21). Uku kuri n’ibi byiringiro bigomba gushimangira uburyo tubaho. Ntitugomba gutura ‘nk’abo mu isi’, babaho nk’aho iyi si ari ho imuhira cyangwa ari yo yonyine ubugingo bukeneye. Murumva imyifatirere mvuga iyo ari yo -‘tugomba kwishimisha uko dushoboye kuko tubaho rimwe gusa’-. Ahubwo, abizera Kristo bagomba kubaho nk’abasuhuke bafite ubwenegihugu n’imuhira nyakuri mu ijuru. ‘Ubusuhuke’ muri 1Petero 1:17 ni Ikigiriki Paroikia (....) kandi ryerekeye ku bugingo bw’umusuhuke uba mu gihugu cy’amahanga cyangwa cy’ubusuhuke. Ryerekana ubugingo bw’umuntu ubaho nk’umusuhuke mu mahanga kugira ngo akore, ahari nk’uhagarariye igihugu cye. Ariko kuri uyu muntu, imuhira n’ubutunzi bwe biri ahandi. Paroikia rikoreshwa ku busuhuke bw’Abisirayeli nk’abimukira mu gihugu cy’amahanga, igihugu cy’Egiputa (Ibyakozwe 13: 17) kubera ko bagombaga gutegereza igihugu cy’isezerano, igihugu cy’ Isirayeli.
Bityo, muri 1 Petero 2: 11, nko kuduhugurira kwirinda irari ry’umubiri rirwanya ubugingo kandi rishobora kwangiza ubuhamya duhamiriza ab’isi, intumwa Petero ahuza Paroikia na Parepidemos (.....) kugira ngo arusheho kudusobanurira uko tugomba kubaho no kubona igihe cyacu ku isi. Parepidemos rivuga umunyamahanga, umwimukira, umusuhuke, utuye ahatari iwabo kandi rikoreshwa aha ku bakristo bumva batari iwabo muri iyi si kubera ko ari abasuhuke (Zenos, umunyamahanga, umusuhuke) n’abimukira (parapidemos) ku isi (Abaheburayo 11:13).
Nagerageje gusobanura amagambo y’ingenzi akoreshwa aha mu kwerekana uko tugomba kubona igihe cyacu n’uko dukoresha igihe ku isi, ariko ahari nta kintu kibivuga neza nk’indirimbo y’Imana ya kera :
Iyi si si iwacu, ndi umushyitsi
Ubutunzi bwanjye buri hejuru,
kure y’ibicu
Abamarayika barandembuza
bakinguye umuryango w’ijuru
Sinshobora kwumva ndi i muhira
muri iyi si ukundi
Nubwo ntibuka neza amagambo, nibuka ko nasomye amagambo ya Harry Ironside muri kimwe mu bitabo bye bisobanura Bibiliya hashize imyaka myinshi ku byerekeye ukuntu yakiriwe mu ruganiriro rw’urugo rwiza rw’umuryango ukize cyane. Abonye uko urwo ruganiriro rwanganaga (rwari runini rungana n’inzu yose ya bamwe) n’ibirimo byose ukuntu byari byiza, aratekereza ati :Nta gitangaza kubona abantu bamwe batita ku byo gutegereza, ibyiza by’ijuru’. Icyo yashakaga kuvuga kwari uko abantu batunze nk’ibyo bakunze gutekereza ko ijuru barigezemo hano ku isi kandi bakaba babaho batyo.
Niba warigeze kuba mu bukonje bwo mu Majyaruguru y’Uburengerazuba (bwa Leta Zunze Ubumwe za Amerika) nka njye, ariko ukamenya ko mu mezi make wari kuzimukira muri Arizona y’Amajyepfo igihe gisigaye cy’ubugingo bwawe, mbese ibyo byashoboraga kugira icyo bihindura ku mibereho yawe? Niba ikoti ufite ubu rishaje, mbese ubasha kugura irishya? Ibigata by’imodoka yawe, byo kugendesha mu rubura (neige) cyangwa se imashini yawe ikuraho urubura wabigira ute? Wabigurisha cyangwa wabijyana muri Arizona? Kumenya ko igihe cyawe mu bukonje bwo mu Majyaruguru y’Uburengerazuba ari icy’umwanya muto kandi ko ushobora kuba umuturage wo muri Arizona hashyuha, byagombye guhindura imibereho yawe y’igihe usigaje mu Majyaruguru y’uburengerazuba.
Petero aratubwira ko irari ry’umubiri rirwanya umutima kandi ko rigize intango y’ibituzirikira kuri iyi si. Tureba ku kugira ibyo bintu ngo biduhe umutekano, kunyurwa, n’icyubahiro, ariko twagombye kubonera ibi muri Kristo n’iwacu mu ijuru hafite umutekano wuzuye. Ibi ni byo bigize urufatiro rukenewe ngo tuneshe intambara. Bityo hariho intambwe zitandukanye mu bice bibiri by’umurongo wa 11. Nubwo harimo ukundi kuri nko kuyoborwa n’Umwuka, ububasha bwo kurwanya irari ry’umubiri bushingiye cyane ku kuntu twitwara mu gihe cyacu kuri iyi si n’icyo dushaka gukora muri ubu bugingo.
Mbese hari ubwo waba warigeze kurebera ku rutugu rwawe ngo ubone ukurura ibisa na gari-ya-moshi ndende na bya rukururana byayo byuzuye ibintu bitarangiye, ibintu washakaga kurangiza, ariko bikaba bikiri aho, bigukurikirana aho unyura? Nta gushidikanya, kimwe cyangwa byinshi muri ibyo bya rukururana byuzuye kwicira urubanza, gushoberwa kubwo kuneshwa, no gutekereza iteka uti hari ibyo gukora byinshi birenze ibyo nashobora. Wigeze se kwibaza aho igihe kijya? Twashobora kwifuza ko habaho amasaha menshi mu munsi ariko ibyo si amahitamo, si byo? Imana yahaye buri wese muri twe amasaha 24 mu munsi nta munota wiyongereyeho. Biragaragara, amasaha 24 araduhagije ngo dukore ibyo yaduhamagariye gukora. Igihe dufite mu munsi si yo ngorane.
None se, ingorane ni iyihe? Igisubizo kimwe dushobora gutanga ni uko ingorane igomba kuba ari uko twiha gahunda n’uko tugaba igihe. Simfite imibare kuri ibi, ariko nzi ko kimwe mu bintu by’ingenzi mu mangazini acuruza ibikoresho byo mu biro ari kalendari n’ingengabihe nka ‘Day Timers’ na ‘Five Star Diary’. Nta gushidikanya izi zirafasha kandi zirakenewe. Na njye mfite imwe. Ariko iyo si yo ngorane kuko abantu benshi bakurura ibyo bya rukururana by’imirimo itarangiye ari abantu batunganya gahunda zabo kurusha abandi mu isi. Ingorane irakomeye kurushaho.
Igifatika ni uko hazabaho iteka ibyo gukora byinshi birenze ibyo dushobora kurangiza, twavuga ku bikenewe, nk’umurimo, kwishimisha, gutembera, n’ibindi. Igikenewe, icyakora, si cyo twahamagariwe. Umwami Yesu wari ufite imyaka itatu gusa ngo akore umurimo We yashoboraga gushoberwa ariko ntiyigeze ahungabana ku bw’igihe n’ibyo yagombaga gukora. Inyigisho y’ubugingo bw’Umukiza itwereka ko nubwo yari afite byinshi byo gukora, ndetse akaba yarabaga ananiwe ku mugoroba, ubugingo bwe ntibwigeze bugira gususumira cyangwa guhubuka. Buri gihe wasangaga afite umwanya wo gukunda no gufasha abantu, rimwe na rimwe akamarana umwanya munini n’umuntu umwe nka wa musamariyakazi ku iriba. Yashoboraga kwemera ko gahunda ye inyurwamo n’ibyo atateguye nk’uburyo Imana imuhaye bwo gukora umurimo We. Urugero ruri muri Mariko 6 aho yahagije abantu 5.000. Umugambi We wari ukubona ahantu hitaruye ngo aruhukeho gato, ariko abonye abantu bamukurikiye, abagirira impuhwe kuko bari bameze nk’intama zidafite umwungeri. Yafashe uwo mwanya ngo abigishe kandi ahe abigishwa be isomo (Mariko 6:30-44).
Na none, reba ibi ku murimo w’Umukiza. Yitaga cyane ku bantu n’ibibababaza. Yagiraga impuhwe, ariko ku magana yakijije, hari ibihumbi atakijije cyangwa ngo afashe. Byatewe se n’uko atari abitayeho? Si ko biri. Ni uko yari azi ibyo bari bakeneye atari byo yari yahamagariwe. Yagendaga iteka yishingikirije kuri Se kandi igihe cye n’umurimo We byayoborwaga no kugenga kwa Se n’ubushake bwe. Ahari icyitegerezo kiruta ibindi kuri ibi kiboneka muri Mariko 1:32-39.
‘ Nimugoroba, izuba rirenze, bamuzanira abarwayi bose n’abatewe n’abadayimoni. 33 Ab’umudugudu wose bateranira ku irembo. 34 Akiza benshi bari barwaye indwara zitari zimwe, yirukana abadayimoni benshi ntiyabakundira ko bavuga, kuko bari bamuzi. 35 Mu museke arabyuka, arasohoka, ajya mu butayu, asengerayo. 36 Simoni n’abandi bari kumwe na We baramukurikira. 37 Bamubonye baramubwira bati: Abantu bose baragushaka. 38 Arabasubiza ati: Ahubwo tujye ahandi mu yindi midugudu iri bugufi, nigisheyo naho, kuko ari cyo cyanzanye. 39 Ajya mu masinagogi y’ab’i Galilaya yose, abwiriza, kandi yirukana abadayimoni.’
Kuba hariho gukena gukomeye kw’abantu basabaga ko abafasha biragaragara muri iki gice. Simoni Petero aratubwira ko abantu bose bamushakaga, ariko ntiyayobowe no gukena kwabo cyangwa impuhwe ze cyangwa ubushobozi cyangwa icyubahiro, nubwo yari Umwana w’Imana ubwayo. Ahubwo, yashyize imbere ubugingo bwe : yashyize iby’ibanze imbere. Afata igihe cyo kwiherera na Se (umurongo wa 35), agashaka ubushake bwa Se no gushobozwa na We ku bwa kamere ye y’umuntu, kandi agakora ubushake bwa Se. Imyifatire ya Simoni ni iy’abantu kandi iduha urugero rwiza mu ngorane zacu. Nubwo Simoni atashoboraga gukeka ko Yesu atitaye ku bantu, ikigaragara n’uko Simoni yabonye ukubura k’Umwami cyangwa kwiherera mu masengesho kwe nk’aho nta mumaro, ndetse ahari nk’ikimenyetso cy’iby’ibanze bitari byo nubwo atari ko byari biri. Simoni yarebye gusa ku gukena kw’abantu. Yesu yabonye ibyo bakeneye, ariko abirebera mu bushake bwa Se. Simoni yatangajwe n’ubwinshi bw’abashakaga Umwami n’abigishwa be. Uko biri kose, Umwami We ntiyatangaye, haba no kwa nyirabukwe wa Petero. Simoni yari ayobowe n’irari ry’ingaruka zigaragarira abantu, abantu benshi bakijijwe, ariko ntiyari ashishikajwe n’Umwami.
Ni ukuri, umutima wa Yesu wari uremerejwe n’umubabaro yabonye kwa nyirabukwe wa Simoni. Ni ukuri yabyeretse Se. Ariko igisubizo cy’igihe cye cyo gusenga cyabaye ko yahunze ibyo bari bakeneye hanyuma agakomeza ajya mu midugudu yo hafi kubwiriza ubutumwa. Kuki? ‘Kuko ari cyo cyanzanye’, ni ko yavuze. Yari azi ubushake bw’Imana ku bugingo bwe n’uko yanga kuvanwa ku izima nubwo yari aremerejwe cyane n’ibyo bari bakaneye yabonaga iruhande rwe. Byari amahitamo akurikije ubushake bw’Imana kuri We. Nubwo isi yari icyuzuye abakennye (ku mutima), mu minsi ya nyuma y’umurimo We, mbere y’umusaraba, yashoboraga gusenga ati, ‘Nakubahishije mu isi, kuko narangije umurimo wampaye gukora.’ (Yohana 17:4). Imana yari yaramuhaye igihe gihagije cyo gukora ibyo yari yaramuhamagariye gukora kandi ibyo ni byo byari bifite akamaro. Nta bya rukururana n’imirimo itarangiye byari ku ntugu za Kristo.
Abo turi bo kwose, twaba dufite impano cyangwa dushoboye, cyangwa dukomeye, ntituzashobora na rimwe kurangiza ibikenewe bidukikije cyangwa ngo turangize ibyo tubona bikenewe gukorwa. Icyakora, dushobora kubona igihe n’ububasha byo gukora ibyo Imana iduhamagarira gukora.
None ni kuki dukurura gari-ya- moshi yuzuye ibintu bitarangiye, kwicira urubanza, no gushoberwa. Turi mu isi iramya umurimo. Ni isi yagize umurimo n’ibyo umuntu ageraho isoko y’ibanze yo gutunganirwa, umutekano, no kunyurwa. Abenshi bakunze kugira icyo gipimo kidashoboka cyo gutunganirwa ku buryo bakoresha ubwonko cyane ngo babone umusaruro kandi bakore neza. Byahindutse nk’ikiyobyabwenge bakoresha ngo bumve bamerewe neza. Ariko se kuki bagomba gukoresha ubwonko gutyo? Nta gushidikanya biterwa n’irari ryo kugera ku by’icyubahiro, kugira ibyo abandi bafite, cyangwa se kugira byinshi kurusha ibyo abandi bafite, kumva bashimishijwe na bo ubwabo, cyangwa kugira icyo baratira abandi, yaba umubyeyi cyangwa bo ubwabo. Ibuka, Intumwa Petero isobanura ibi nk’irari ry’umubiri ry’uburyo bwinshi rirwanya ubugingo.’ None uko gutunganirwa abantu bashaka ni ukuhe? Mu magambo y’ab’isi, uko gutunganirwa gushakirwa mu myanya, imbaraga, icyubahiro, kwinezeza, n’ubutunzi; cyangwa se mu bwenge, amafaranga, ubwiza, ikirangirire mu mikino ngorora ngingo, umuntu ufite umubiri wubatse neza. Ku byerekeye ibi, mperuka gusoma amagambo ateye amatsiko ku byerekeye gutunganirwa:
Ni ikigeragezo, umutego, uburozi, ikiyobya-bwenge. Birareshya, bitera amatsiko, iyo ufasheho urushaho kubikunda; birashobeza. Ni nka lisansi itwara moteri y’isi, ubukungu bushingiye ku masoko yigenga. Bitangira nk’icyifuzo bigahinduka ngombwa, uburenganzira. Bitangira nk’ibyo kwimara ubute bigahinduka ibishakwa iteka. None turabishaka.114
Igitangaza muri ibi ni uko bidaterwa n’ubwinshi bw’iby’umuntu akora, cyangwa ageraho, cyangwa afite, ahubwo ntibyigera bigaragara nk’ibihagije. Ibihagije ntibiba bigihagije. Ni yo mpamvu, ku bw’ibi cyangwa ibi biyobya-bwenge abantu basa n’abadafite igihe gihagije. Bayoboka inzira itagira aho ijyana cyangwa burira urwego rwegamiye urukuta rutariho.
Umusozo
Kuba igisonga cyiza mu by’igihe Imana itanga si ugucunga iminota ngo dukoreshe igihe cyacu mu buryo butanga umusaruro. Mu kuri dukeneye gukoresha igihe cyacu mu bwenge, ariko dukeneye kurushaho gusobanukirwa igihe mu buryo bwo kumenya ibintu bikomeye by’Imana mu mateka, ibyahise, iby’ubu, n’ibizaza nk’uko bivugwa mu Byanditswe ku by’umugambi ukomeye w’Imana. Nk’uko byavuzwe mu ntangiriro y’iyi nyigisho, intego yerekeye ubusonga mu by’igihe si uko abakristo barushaho kubona ibibafata igihe. Icyo dukeneye si ubugingo burushaho kugira ibibufata igihe. Igikenewe ahubwo, ni ugukoresha neza igihe dufite hamwe no kureba icyo Bibiliya ivuga ku gihe cy’iyi isi mu buryo butatu bw’ingenzi:
Ubwa mbere, nk’uko byagaragajwe muri 1 Petero, tugomba gusobanukirwa neza abo turi bo nyakuri nk’abakristo. Turi abana b’Imana n’abene-gihugu bo mu ijuru, hano ku isi turi abasuhuke, abagenzi, abimukira. Ab’isi ku rundi ruhande, babaho nk’abene-gihugu bo kuri iyi si bashakira umumaro n’intego by’ubugingo muri iyi si yonyine. Ku mukristo, gukurikiza amabwiriza ya Petero bivuga kwakira no gukomeza iyi myifatire mishya ku birebana n’igihe cyacu ku isi n’icyo dukoresha ubugingo bwacu.
Ubwa kabiri, nk’uko Pawulo abitwibutsa mu Baroma n’Abefeso, tugomba gusobanukirwa neza aho turi aha. Tubaho mu bihe Pawulo yise ibihe by’umwijima cyangwa ijoro nk’igihe kibi, igihe gihita vuba. Buri kintu muri iyi si kigenewe kudushoboza kugira ubugingo intego yacu y’ibanze muri iyi si. Icyo dukeneye rero ni ukugenda twitonze ngo ducungure igihe Imana yaduhaye ku isi, tukirinda gukoreshwa no gutekereza kubi bitewe n’Umubi.
Ubwa gatatu, tugomba kwibaza no gusubiza impamvu turi aho turi aha. Turi aha nk’abahagarariye Kristo bahamagariwe Ubutumwa mu isi yose bwo guhindura amahanga yose abigishwa bahereye i Yerusalemu (aho tuba) no kugera ku mpera y’isi (Matayo 28:19-20; Ibyakozwe 1:8). Tugomba guhagararira Umukiza, tugahimbaza Imana, kandi tukayishimira iteka.
2 Abakorinto 5:20 ‘Ni cyo gituma tuba intumwa mu cyimbo cya Kristo, ndetse bisa n’aho Imana ibingingira muri twe. Nuko rero, turabahendahenda mu cyimbo cya Kristo kugira ngo mwiyunge n’Imana.’
1 Abakorinto 10:31 ‘Namwe iyo murya, cyangwa munywa, cyangwa mukora ikindi kintu cyose, mujye mukorera byose guhimbaza Imana.’
Abafilipi 4:4 ‘Mujye mwishimira mu Mwami wacu iminsi yose: yewe, nongeye kubivuga nti, Mwishime!’
96 Robert Banks, The Tyranny of Time: When 24 Hours Is Not Enough, InterVarsity, Downers Grove, IL, 1983, p. 32.
97 R. Alec Mackenzie, The Time Trap, McGraw Hill, McGraw Hill, New York, 1972, p. 2.
98 Charles Swindoll, Leisure, Multnomah Press, Portland, 1981, p. 1.
99 Banks, p. 51.
100 Harper’s Bible Dictionary.
101 Harper’s Bible Dictionary.
102 C. H. Pinnock, The International Standard Bible Encyclopedia, Vol. 4, Q-Z, Revised, Eerdmans, Grand Rapids, 1988, p. 852.
103 Pinnock, The International Standard Bible Encyclopedia, Vol. 4, Q-Z, Revised, p. 852.
104 Banks, p. 144.
105 Banks, p. 144.
106 Banks, p. 175.
107 Banks, p. 175.
108 The Ryrie Study Bible, NASB, Expanded Edition, Moody Press, Chicago, 1995, p. 1028.
109 The New International Dictionary of New Testament Theology, Colin Brown, Gen. Ed., Vol. 3, Zondervan, Grand Rapids, 1975, p. 837.
110 Walter Bauer, F. Wilbur Gingrich and Frederick W. Danker, A Greek-English Lexicon of the New Testament and Other Early Christian Literature, University of Chicago Press, Chicago, 1979, Logos Library Systems, electronic media.
111 G. Abbott-Smith, A Manual Greek Lexicon of the New Testament, T & T Clark, Edinburgh, 1973, p. 158.
112 Abbott-Smith, p. 212.
113 Fritz Rienecker, A Linguistic Key To The Greek New Testament, edited by Cleon L. Rogers, Jr., Regency, Grand Rapids, 1976, p. 584.
114 Ramesh P. Richard, “Success, The Consuming Addiction,” Dallas Theological Seminary’s Kindred Spirit, Winter 1996, p. 10.
Related Topics: Basics for Christians


c: text/html

text:
Ni mu gihe n’ubwo mu Karere ka Nyabihu uru ruganda rwubatsemo hagaragara umusaruro mwinshi w’ibirayi,ngo hakiboneka ibirayi by’ubwoko budakunze gutunganyirizwa mu nganda kuko bifite amaso yinjira imbere mu kirayi kandi bene ubwo bwoko atari bwiza ku nganda.
Aya maso ngo akaba adatuma ikirayi cyakorwamo igikenewe mu ruganda buryo bwiza.
Agaruka ku kibazo cy’imbuto y’ibirayi y’ubwoko bwiza yanatunganirizwa mu ruganda,umwe mu bashinzwe ubuhinzi i Nyabihu yagize ati “Ibyo rero ntekereza ko byagombye guhinduka abantu ntibarebe ngo uruganda ruzatanga ibirayi rwabayeho ahubwo no kureba ngo ibyo birayi bizava hehe.”
Umukozi w’Akarere ushinzwe ubuhinzi Nyirimanzi Jean Pierre avuga ko hakiri ikibazo cy’imbuto y’ibirayi gikomeye kandi kitakemuka hatabayeho ubufatanye n’inzego zose bireba ziri muri gahunda y’imbuto y’ibirayi.
Hibazwa ahava umusaruro w’ibirayi byujuje ibisabwa byanatunganywa mu ruganda rw’I Nyabihu, Minisitiri w’ubucuruzi n’inganda Francois Kanimba yavuze ko kizwi kandi kirimo gushakirwa umuti.
Yagize ati “Icyo kibazo kirazwi buriya twebwe usanga ibirayi byacu bifite amaso, ni turiya tuntu tumeze nk’imyobo twinjiramo imbere, buriya iyo ugiye gukora ziriya za cheaps usanga ibirayi bifite amaso menshi atari byiza.
Hari imbuto twahawe n’Abaholandi ariko nazo ni ukuzigerageza umuntu akareba niba zitanga umusaruro mwiza muri kariya karere. Ibyo ntekereza ko bizagenda biza buhoro buhoro ntabwo twavuga ngo tuzatangirana nabyo ariko imbuto RAB yarazibonye igomba kuba irimo izigerageza ngo irebe uburyo yazizana ari nyinshi bibaye ngombwa.”
Biteganije ko uruganda rw’ibirayi rwa Nyabihu rutazarenza ukwezi kwa Nyakanga rutongeye gutangira gukora kuko ikibazo cy’Ibifunikisho(amballage) rwagize ku ikubitiro rugitangira gukora kigatuma ruba ruhagaze,ngo cyakemutse ku buryo kuwa 25 Nyakanga zizaba zihari.

robotstxt: allowed

filter: keep


text:
Umuyobozi Mukuru wa Twitter, Jack Dorsey, yabajije abamukurikira kuri urwo rubuga icyo bifuza cyakongerwamo, bamusaba kwemererwa kujya bakosora ibyo baba banditse bifutamye.
The mirror yanditse ko ubusanzwe uwandikaga ikintu kuri Twitter atashoboraga kuba yagihindura bitewe n’uko ngo hifuzwaga ko ibiba byanditswe ku mbuga za internet bidahinduka kandi wenda byaramaze kubikwa n’abatari bake.
Gusa Dorsey yavuze ko bagiye kubitekerezaho. Ati “Ni ingenzi gukosora imyandikire? Twatanga akadirishya ko gukosora mu gihe cy’iminota itanu gusa cyangwa murashaka kujya mubikosora igihe icyo ari cyo cyose? Turi kubitekerezaho.”
Benshi mu bamukurikira bahise batangira kugaragaza ibyishimo. Uwitwa Alex Lawrence yahise yandika ati “Gukosora bizaba ari ikintu gishya cyiza cyiyongereyeho, ntushobora kubara inshuro nagererageje kubisiba, gukora kopi, kubihindura no kongera kubishyiraho.”
Jack yahise avuga ko na we ari uko byagiye bimugendekera amusubiza ko bari kubitekerezaho. Iyi mpinduka isobanura ko mu gihe umuntu yaba yibeshye ku byo yanditse ashobora kugaruka akabikosora.
Urubuga nkoranyambaga rwa Twitter rwashinzwe n’abagabo b’Abanyamerika barimo Jack Dorsey, Noah Glass, Biz Stone na Evan Williams muri Werurwe 2006, rutangizwa ku mugaragaro muri Nyakanga uwo mwaka.
Hagati y’ukwezi kwa Kamena na Nzeri 2016, uru rubuga rwari rumaze kugira abarukoresha bandikaho amakuru n’ubutumwa bugufi buzwi nka tweets bagera kuri miliyoni 317.


text:
Abaminisitiri 4 basuye iyubakwa ry’Umudugudu wa Horezo
Yanditswe na NIYONSENGA SCHADRACK
Abaminisitiri barimo uw’Ibikorwa Remezo Amb.Gatete Claver, Minisitiri w’Ingabo Gen James Kabarebe, Minisitiri w’Ubutegetsi bw’Igihugu Kaboneka Francis, na Minisitiri w’Uburezi Dr Mutimura Eugene basuye Umudugudu w’Ikitegererezo wa Horezo uherereye mu murenge wa Rongi, mu karere ka Muhanga, berekwa aho ibikorwa byo kuwubaka bigeze.
Icyo gikorwa cyabaye ejo hashize tariki 13 Gicurasi 2018, abo ba Minisitiri bakaba bagaragarijwe zimwe mu mbogamizi zizatuma igihe cyari cyagenwe cyo kurangiza kubaka uwo mudugudu atari cyo ibikorwa bizasorezwaho.
Umudugudu w’Ikitegererezo wa Horezo uzatuzwamo imiryango itishoboye 108, ituye hirya no hino mu manegeka y’Akarere ka Muhanga.
Urwego rw’Inkeragutabara nk’uruhagarariye iyubakwa ry’uyu mudugudu ruvuga ko muri rusange ibikorwa byose bigenda neza icyakora hari zimwe mu mbogamizi zagiye zibaho ku buryo zatumye uyu mudugudu utazuzura mu mpera za Gicurasi 2018 nk’uko byari byarateganyijwe.
Gen. Ibingira Fred ukuriye Inkeragutabara yagize ati “Twagiye tugira imbogamizi zatumye itariki tutazayubahiriza kubera ibi biza byabaye zimwe mu mashini zagize ibibazo, ikindi ni sima, CIMERWA yagize ibibazo, ibyo bintu rero byatugizeho ingaruka ariko turabasezeranya ko bitarenze tariki ya 30 Kamena 2018 aha ng’aha hazaba harangiye”.
Minisitiri w’Ibikorwa Remezo, Amb.Gatete Claver yashimye muri rusange aho ibikorwa bigeze nyuma yo kuba haranabayemo izo mbogamizi zose anaboneraho gusaba ababishinzwe guharanira ko itariki ya 30 Kamena yazagera ibintu byose biri ku murongo.
Yagize ati: “Abantu ntibirare kuko turashaka ko ibikorwa byose birangira mbere y’igihe twihaye, turashimira Inkeragutabara kuko n’aho barekera aha abantu baravuga ko ari byiza ariko turashaka ko biba byiza kurushaho”.
Biteganyijwe ko uyu mudugudu ugomba kuzatahwa ku ya 04 Nyakanga 2018.
Uyu mudugudu uzaba ugizwe n’inzu 32 zubatse 4 muri 1, muri izo inzu harimo izo kubamo, ishuri, irerero ry’abana, ivuriro ry’ingoboka, ikibuga cy’umupira, uturima tw’igikoni, ibiraro by’inka, ibigega by’amazi n’ibindi bitandukanye.
Abubaka uyu mudugudu bavuga ko muri rusange ibikorwa byo kuwubaka no gutunganya ibisabwa byose kugira ngo abaturage bawutuzwemo bigeze kuri 62%.
TANGA IGITEKEREZO
Leave a Reply
Be the First to Comment!


text:
Hashize imyaka 27 Papa Yohani Paul II asuye u Rwanda. Ni uruzinduko rwatangiye ku wa Gatanu tariki 7 , rurangira ku Cyumweru tariki ya 9 Nzeri 1990.
Tariki ya 8 Nzeri ku munsi wa kabiri w’uruzinduko rwe, Papa yahaye ubusaseridoti (ubupadiri) abanyarwanda 31 barimo na Kambanda ndetse na Musenyeri Vincent Harolimana usigaye ayobora Diyosezi ya Ruhengeri.
Ku mugoroba wo kuri uwo munsi, Papa Yohani Pawulo II yagiranye ikiganiro n’urubyiruko, rumubaza ibibazo bitandukanye birimo n’impamvu abatagatifu bose ari abazungu, nta birabura cyangwa abanyarwanda barimo.
Mu gusubiza yagize ati “Kugira abatagatifu ntawe byaremewe wenyine, [...] Umuvugizi wanyu yavuze kubyo kugira abatagatifu b’abanyarwanda, nanjye nicyo cyifuzo gikomeye, ndabyizeye.”
Aganira na IGIHE, Musenyeri Kambanda wahawe ubupadiri na Papa Yohani Pawulo II yavuze ko ubuhanuzi bwa Papa buzasohora ku Rwanda.
Kambanda yavuze ko Papa yabwiye abanyarwanda ko yifuza ko abatagatifu b’abanyarwanda baturuka mu muryango (couple).
Mu minsi ishize hari gahunda yatangijwe yo gukusanya ibimenyetso ku muhanzi Rugamba Cyprien n’umufasha we Mukansanga Daphrose ngo babe bashyirwa mu bahire, bazanagere ku rwego rw’abatagatifu.
Musenyeri Kambanda avuga ko ibyo bishimangira ko ubuhanuzi bwa Papa Yohani Pawulo II buzasohora.
Ati “Rugamba n’umugore we Mukansanga bazize Jenoside yakorewe Abatutsi, ubu Kiliziya iri kwiga urugero n’umurage basize. Bigeze ku ntambwe ya mbere, bishobotse bashyirwa ku rwego rw’Abahire n’Abatagatifu, ibyo rero bijyana n’ubwo buhanuzi.”
Kambanda avuga ko ubutumwa Papa Yohani Pawulo II yasigiye abanyarwanda na n’ubu muri Kiliziya bukizirikanwa by’umwihariko tariki ya 22 Ukwakira umunsi Kiliziya yizihirizaho Mutagatifu Yohani Pawulo II.
Yakomeje avuga ko igishimishje cyane ku banyarwanda ari ukuba Papa yaragize umutagatifu, n’ubutumwa yahaye abanyarwanda bakaba babufata nk’ubwatanzwe n’umutagatifu.
Ati “Umutagatifu ni umutu twemera ko aba yagororewe ijuru, ari kumwe n’Imana, nk’umuntu wegereye Imana tumusaba ngo atuvuganire ku Mana kuko no kugirango abe umutagatifu ni uko abantu baba bamwiyambaje akabakorera ibitangaza.”
Kambanda avuga ko we yagize umugisha wo kongera guhura na Papa Yohani Pawulo II ubwo yari mu masomo i Roma.
Ati “Mbere y’uko ntaha mu 1999 mvuye mu masomo, nagize umugisha wo guhura na we.Yakiraga abantu bakeya misa ya mu gitondo irangiye…ndamusuhuza ampa umugisha no kunyifuriza ubutumwa bwiza, ntashye ampa ishapure.”
Mu bapadiri bahawe iryo sakaramentu na Papa mu Rwanda, Musenyeri Kambanda yabwiye IGIHE ko 10 muri bo batakiriho.
Abariho ngo bazirikana uwo munsi nubwo hari igihe bidashoboka ko bahurira hamwe, ngo buri wese awuzirikana aho ari.


text:
1
baburiye he c ko ousama bamubonye
Ibya Kabuga na Mpiranya ni kimwe na ya ndege ya Malaysia Airlines yaburiye mu mazi,le 08/03/2014,hashize imyaka 4 yose. Byerekana aho ubushobozi bwa muntu bugarukira.Amerika na Russia byirata ko bifite Technology ihambaye.Radars na Telescopes zibafasha mu tuntu duke cyane.Ibyo bazi ni nka 1/1000 000 000 000 cy’ibyo imana izi.Urugero,ntabwo bazi aho Universe igarukira.Ntibazi aho imana iba,ntibazi umubare w’inyenyeri.Byabananiye gushaka umuti utubuza gusaza no gupfa,hamwe n’umuti wa Sida na Cancer.Ariko imana yo ishobora byose kandi izi byose.Izi neza aho Kabuga na Mpiranya bari,kimwe n’aho indege ya Malaysia Airlines iherereye.Abarya ruswa,abasambana,etc…bose iba ibareba.Niyo mpamvu twagombye kuyubaha,kuyikunda no kuyikorera,tukamenya ko abantu bose bayubaha,ntibibere mu byisi gusa,izabaha ubuzima bw’iteka muli paradizo,ibanje kubazura ku munsi w’imperuka nkuko Yesu yavuze muli Yohana 6,umurongo wa 40.Abanga kuyumvira,bakibeshya ko ubuzima ari amafaranga gusa n’ibyubahiro,ntabwo bazaba muli paradizo.Muli Yohana 14,umurongo wa 12,Yesu yadusabye gukora umurimo nawe yakoraga.Kandi bamwe turawukora kandi ku buntu,tudasaba icyacumi kuko yabitubujije.Tukabifatanya n’akazi gasanzwe kugirango tubeho.Dutegereje paradizo iri hafi cyane.Nawe ubishatse wabikora.Upfa kubanza kwiga neza Bible.Twabigufashamo. Tugomba kumenya ko hari ubuzima bw’iteka imana ibikiye abayumvira kandi bakayikorera.
1


text:
Kuri uyu wa gatanu tariki 12 Kanama 2016, nibwo babivuze ubwo batahaga ibyumba by’amashuri icyenda ku kigo cy’amashuri cya Gisakura mu Murenge wa Bushekeri.
Ibi byumba byubatswe ku nkunga y’Ikigo cy’Igihugu gishinzwe Iterambere (RDB) gifatanyije n’Akarere ka Nyamasheke. Byubatswe muri gahunda isanzwe ya RDB yo guha abaturage baturiye parike 5% y’umusaruro wavuye mu bukerarugendo bw’iyo parike.
Nzamwita Cassien umwe mu babyeyi barerera mu kigo cy’amashuri abanza cya Gisakura yavuze ko umuntu wize akamenya nta kimubuza gusabana n’ibinyabuzima, bityo agasanga kuba RDB yaratekereje gushyira amafaranga mu burezi yararebye kure.
Yagize ati “Iyo imvura yagwaga abana bacu barekeraga kwiga none tubonye amashuri agezweho, nta muntu wize neza wakwangiza parike ya Nyungwe, baba baduhaye umusanzu wo kuyikunda no kuzayirinda bishoboka.”
Kaliza Belyse ushinzwe ubukerarugendo muri RDB, avuga ko aho ubujiji butari haba iterambere. Agasaba abaturage gukomeza ubufatanye bafitanye mu kubungabunga parike ya Nyungwe ndetse abizeza ko bazakomeza kubaha ibikoresho ngo barusheho kwiga neza.
Ati “Twashyize amafaranga mu burezi kuko tuzi ko umuturage wize amenya ubwenge akishakira imibereho myiza. Tuzakomeza kubafasha kandi dufitanye ubufanye mu kurwanya ba rushimusi.”
Umunyamabanga uhoraho muri Minisiteri y’Uburezi, Dr Ntivuguruzwa Celestin, yasabye ababyeyi n’ubuyobozi kuzafata neza aya mashuri bakigisha abana babo gukunda no kubungabunga Nyungwe.
Ati “Uyu ni umuganura twahawe na RDB, tuzafatanye dufate neza aya mashuri,tubungabunge Nyungwe tugire isuku abana bacu bahabwe uburezi bukwiye.”
Ibi byumba by’amashuri byatwaye amafaranga asaga miliyoni 26Frw zikubiyemo n’ibindi bikoresho by’ishuri nka mudasobwa n’amakaye.
Muri uyu muhango kandi hatwitswe imitego n’amahembe y’inzovu ziciwe mu ishyamba rya Nyungwe bifite agaciro gasaga miliyoni 230Frw mu rwego rwo kwerekana ko ba rushimusi bazahora barwanywa.
Dukurikire ukanda kuri Like
Ibitekerezo ( 1 )
ntuye mumurenge wa rangiro akagali jurwe umudugudu gatagara akarere nyamasheke twishimiye rdb yatwubakiye ayo mashuri yabaturanyi natwe nukutwibuka dufite amashuri ameze nabi hano kwishyamba igasebeya akwiriye gusanwa


text:
Imbwa ngo ni yo nshuti ya mbere ya muntu kandi ikamubera mutica umugambi (fidèle). Mu minsi ishize habayeho ubuhamya bw’intangarugero mu rukundo hagati y’ibiremwa bihumeka byagaragaye mu gihugu cy’u Butaliyani , mu mujyi wa Donaci mu ntara ya Brindisi. Imbwa yitwa Tommy iracyibuka nyirabuja umaze amezi abiri yitabye Imana kuko idasiba aho yasengeraga.
Hashize amezi agera kuri abiri, Maria Tu Lu Campu, Umutaliyani w’umukecuru mukuru wari ufite imbwa enye iwe yitabye Imana. Umunsi bamushyingura, imbwa ye yitwa Tommy yo mu bwoko bita « Berger allemand » yakurikiye imodoka z’abaherekeje umurambo. Iyi mbwa ikaba yarakundwaga na nyira yo cyane, ni na yo yamuherekezaga aho yajyaga hose, nk’iyo bajyanaga guhaha yayisigaga ku muryango ikamurindirana ubwitonzi bwinshi. Tommy ikaba yaramuherekezaga iyo yabaga agiye no gusenga mu Kiliziya cyo muri ako karere bari batuyemo.
Kuva rero uwo mukecuru yakwitaba Imana iyo mbwa y’imyaka 12 yakomeje kujya ku Kiliziya kugeza ubwo umupadiri ayihereye uruhushya rwo kwinjira. Ahitwa « Maria Asunta » mu rusengero iyo mbwa yegera imbere rwose mu gihe cy’igitambo cya misa hafi ya Aritari. Kuva yaherekeza uwo mukecuru igihe bamusezereraho muri icyo Kiliziya ntirasiba Misa, aho yakomeje kuza iherekeje abandi bitabye Imana ikeka ko yaba ari nyirabuja ngo batahane. Yumva Misa zose n’iz’ababatizwa nk’uko Padiri w’iyo Paruwasi yayibyemereye kandi ubundi nta mbwa yinjiraga muri iyo Kiliziya.
Abaturage b’ako karere ubu na bo barayikunze, bayigenera amafunguro ntiyicwa n’inzara kubera urukundo yerekanye ibuze nyirabuja na n’ubu ikaba ikimwibuka. Byatumye iba icyamamare muri ako karere nk’uko bitangazwa n’ikigo gikuru mu guhererekanya amakuru mu Bubiligi bita «Belga».


text:
Uburyo bwinshi bukoreshwa mu kumenya imitekerereze ya muntu biganisha ku kumumenya byimbitse. Uko wicara bisobanura byinshi mu buzima bwawe. Abahanga mu kwitegereza ibimenyetso by’umubiri bakaba babyuririraho bakabasha gusemura ururimi rw’umubiri ( Body Language/ Langage Corporel).
Abashakashatsi bagaragaje ko uko umuntu yicara ari ikimenyetso cy’uwo ari we, uko Wicara Bisobanura Byinshi. Niba ushaka kugerageza kumenya nawe ubwawe, suzuma ibi bikurikira bijyanye n’imyicarire:
Inyicaro ya 1
Abantu bisanga bicaye gutya baba bafite icyerekezo kidasobanutse, hanyuma bagakeka ko ibibazo byabo bizakemuka nta cyo bakoze. Ni abantu babona inshuti mu buryo bworoshye ariko zikanabacikaho vuba. Bagira imico ya cyana, kandi ntibaguma ku igitekerezo kimwe bahora bajarajara. Bagira igikundiro kandi utarabamenya uba ubona bafite ibitekerezo bizima, bifite ireme gusa nyine kuko batabigumaho birangira abari babegereye babahunga.
Inyicaro ya 2
Aba bantu bazwi nk’abanyenzozi. Bagira udushya dutuma bamenyekana cyane, kandi baba bameze nk’umutima muri sosiyete barimo. Bagira urukundo, ni abanyabirori kandi bazi kwemeza inshuti zabo ko ari abizerwa mu bijyanye n’umubano. Bakunda gutembera bibari mu maraso, bumva batabaho badatembera.
Nta mwanya bafata wo gutekereza cyane ku cyerekezo bagiye gufata, bakora ibibajemo. Ibyo bituma biborohera guhindura aho batuye, uko bagaragara n’uwo babana nawe. Ibi n’ubwo bikomeye bo kubihindura biraborohera.
Inyicaro ya 3
Abantu bicara gutya baba bifitiye icyizere gihagije. Mu Kinyarwanda babyita “ Kwicara Kirimwabo” Nta kiba kibihutisha mu byo bakora. Nta mihate myinshi baba bakeneye gushyira mu byo bakora kuko baba bumva ibyinshi byarakenmutse. Ntabwo bita cyane ku guhitamo ibyo bambara.
Ntibahangayikishwa nabyo kuko baba bazi ko uko bakwambara kose baberwa. Ukibabona watinya ko baguteza ibibazo kuko ntacyo bitayeho ariko si ko biri. Intege nke zabo ahanini ni ukutabasha kwita ku bintu. Nta mbaraga bagira zo gutinda ku bintu (concentration power)
Inyicaro ya 4
Aba bantu bazirana n’umuntu utubahiriza igihe.Ni abanyabwenge butangaje. Imbamutima zabo ziba hafi ku buryo bakwemera kwitanga ho igitambo bagamije guhosha amakimbirane. Bigirira isoni bigatuma badakunda kuvugira mu ruhame. Abantu bahitamo kwicara gutya baba bafite ubwenge bukangutse. Iyo batekereje ku cyo bakora ngo bahindure icyerekezo bahita bazamura ikirenge cy’imbere maze bagashinga agatsinsino.
Aha nubona umuntu wahisemo kubigenza gutya ujye umenya ko ashikamye ku ntekerezo runaka haba mu bijyanye no kuzifatira icyemezo no kugira icyo akora kitari mu mujyo umwe n’ibyo asanzwemo. Muri make akangukiye impinduka.
Inyicaro ya 5
Abantu bicara gutya baba bagaragaza ko bageze yo. Nta kibirukansa. Baba bizeye ko buri kintu kiri mu mwanya wacyo kandi ko n’ibitarakemuka bizakemuka igihe cyabyo nikigera. Uyu muntu niba yaramaza gushyingirwa, uzasanga ari wa wundi wafashe umwanya agatera buri ntambwe ikkenewe kugira ngo yubake umuryango. Ntabwo waza ngo umusabe gukora ikintu runaka kandi atari igihe cyacyo.
Azabanza ajye ku ishuri, ahige ubumenyi bwose bukenewe, hanyuma ashake akazi, noneho abone gupanga iby’ubukwe. Nta kavuyo bagira. Rimwe na rimwe bajya bamera nk’abatumvira. Kubera ko basa n’abikunda, ni gake bumva abandi noneho ukaba wabafata nk’abatagira ikinyabupofura. Si byo. Icyo baba bakurikiye ni intego biyemeje bityo ntibaba bashaka ubavangira. Barakora cyane bikabafasha kugera ku byo bifuza ariko na none bahorana inyota yo kugera kure.
Uko bagaragara hanze ntibaba bashaka ko bigirwa n’abandi, bahoira bashaka ibyabo bwite byihariye. Ibyo rero bibagusha mu kutagira umutekano uhagije . Si uko baba batawufite mu by’ukuri ahubwo ni uko badatuza.
Sobanukirwa: Uko Wicara Bisobanura byinshi mu buzima bwawe. Sangiza iyi nkuru n’abandi bimenyere.
The post Sobanukirwa: Uko wicara bisobanura byinshi mu buzima bwawe appeared first on Touchrwanda.com.
This post first appeared on Rwanda Entertainment News - Touchrwanda.com, please read the originial post: here


text:
Menya akamaro amata agirira umuntu uyanyweye
Amata ni ikinyobwa gifite intungamubiri nyinshi cyane zikenewe mu buzima nubwo abantu benshi basigaye bayashyira ku ruhande bakifatira ibindi binyobwa nyamara ibirusha amata akamaro mu buzima ni bike.Amata agizwe n’intungamubiri nyinshi harimo nka vitamine b2,vitamine b5,vitamine b12,vitamine d,n’ibindi binyabutabire by’ingirakamaro nka calcium,magnesium na selenium.
Hano hari akamaro amata agirira umubiri w’umuntu uyanyweye:
Vitamine D igira uruhare mu gukura kw’ingirangingo(cells) ndetse ikanagabanya ibyago byo kurwara kanseri y’amara igera ku bantu kenshi iturutse ku izuba ariko n’abantu baba ahantu hadakunda kurasa izuba bavana iyo vitamine mu mata.
Amata y’inka ni isoko y’ikinyabutabire bita potassium gifasha mu kwagura imiheha y’amaraso kugira ngo bigabanye umuvuduko w’amaraso.
Amata ni meza ku buzima bw’amagufwa kuko itanga calcium ihagije ifasha mu gukomeza amagufwa ndetse n’amenyo.
Nubwo calcium igira akamaro k’ibanze mu gukomeza amagufwa , ubushakashatsi bwakozwe bwagaragaje ko calcium igira n’akamaro mu kurwanya indwara z’umutima.
Amata kandi ashobora kugufasha kwita ku ruhu rwawe. Ibi byaturutse ku mugore wari umwamikazi wo mu misiri(Egypt) witawaga cleopatra bamwe bavuga ko ari we mugore mwiza wabayeho mu mateka y’isi bivugwa ko yiyuhagiraga amata avanze n’ubuki. Nyuma byaje kuvumburwa ko amata atuma umuntu agira uruhu rwiza bikaba bituma amata muri iyi minsi asigaye akoreshwa cyane mu gukora amavuta yo kwisiga.


text:
Ni muli iyi minsi ishize aho uyu mupadiri ubusanzwe ubarizwa muli Diocese ya Cyangugu aherutse gutanga ubutumwa bugira buti ‘’haracyari abahutu benshi barimo n’abapadiri bagihumeka Parmehutu !’’. Abakristu bumvise ayo magambo bahise bagwa mu kantu ! bati ese ko padiri adusubije irudubi ashaka kuzura akaboze !
Padiri Obald Rugirangoga wari umaze kwamamara mu rwa Gasabo no hanze yarwo kubera amasengesho ye agera mu mitima ya bamwe mu bakristu bagashobora kumva bakijijwe indwara cyangwa ubumuga bwababayeho akarande atangiye gutandukira agaragaza ibitekerezo nkibya Jean NDORIMANA wahoze ari umupadiri muli kiliziya gatolika akaza kugirana ibibazo nayo akaba yaraherutse gutangariza Jeune afrique ko hari abihayimana bagize uruhare muli Jenoside yakorewe abatutsi kugeza na nubu bitasigiye isomo ko na nyuma yayo bakomeje kugaragaza ingengabitekerezo yayo aliko ntibahanwe kubera bamwe mu bepiskopi n’abapadiri bakibakingira ikibaba bitewe n’inyandiko bigeze gusinya mu mwaka wa 1998 bahamya ko mu Rwanda habayeho isubiranamo ry’amoko bise double Génocide ! Ndorimana Jean akaba yarasabaga ubuyobozi bwa kiliziya gatolika mu Rwanda by’umwihariko gusaba imbabazi butitaye kuri Vatican. Nguko !
Padiri Obald we akomeza avuga ko abatutsi benshi bahahamuwe na Parmehutu ku buryo batinya kugira icyo bavuga ku kibazo cy’amoko mu gihe abahutu bamwe bakiyibonamo bityo bigatera ubwoba budashira abatutsi noneho ugasanga bivangavanze kandi hagombye kubaho abantu bari free imbere y’Imana. iyumvire nawe !
Niyo mpamvu nsanga Padiri Obald nawe mu kwijandika muli politiki bishobora kuba byarivanze mu mutwe bitewe n’amateka yakuriyemo akagira nayo atozwa na FPR ifite ibyo ikurikiye kuko mpamya ko uretse bamwe mu bacurabwenge ba FPR bo hambere barimo ba Sénateurs Tite Rutaremara, Mugesera Antoine nta rungano muli iki gihe rwagusobanulira icyo aricyo iyo parmehutu yigisha !
Banyarwanda, none se umupadiri uvuga ko akorera Imana n’abakristu kuki yagombye kwita bagenzi be abaparmehutu ? nsanga agomba kumenya mbere ya byose ko yaba abahutu cyangwa abatutsi harimo intagondwa, umenya atanazi ko naba Lunari bagihari babandi bagifataho umuhutu nk’inzigo kandi ari ikidashoboka. None se Obald arabona aho ibintu bigana bamwe bavumira Kagame ku gahera kubera ubwicanyi amaze gukorera abanyarwanda , abandi nabo bati interahamwe z’abahutu zatumazeho abantu………wabifata ute ?
Padi ! ubumwe n’ubwiyunge ni ku munwa! biracyari kure nk’ukwezi ku ngoma y’umwicanyi Kagame! nakugira inama yo gukomeza umurimo mwiza w’Imana wo gusengera abaremerewe kugirango ahari umwijima hahinduke umucyo.
Byanditswe ku 16/09/2017, na :
A.BEN NTUYENABO, KIGALI-RWANDA.


text:
Iburasirazuba: Ibiyobyabwenge n’inzoga zitemewe biza ku isonga mu guhungabanya umutekano
Ibyaha bishingiye ku biyobyabwenge ndetse n’ibikomoka ku nzoga zitemewe ngo bikomeje kuza ku isonga mu guhungabanya umutekano mu Ntara y’Iburasirazuba, nk’uko byagaragajwe mu nama y’umutekano yaguye y’iyi Ntara, yateranye ku wa Gatatu, tariki ya 26/03/2014.
Muri iyi nama yahuje abagize inama itaguye y’Intara y’Iburasirazuba, abayobozi b’uturere n’abakuriye inzego z’umutekano mu turere, yasabye ko hakazwa ingamba zo gukumira ibi byaha ngo kuko akenshi ari na byo biba intandaro y’ibindi byaha nko gukubita no gukomeretsa.
Umunyamabanga Nshingwabikorwa w’Intara y’Iburasirazuba, Makombwe Jean Marie Vianney, yasobanuye ko impamvu y’ibi biyobyabwenge n’inzoga “zidasobanutse†ari uko iyi Ntara ihana imbibi n’igihugu cya Tanzania giturukamo ibiyobyabwenge byinshi nk’urumogi; ndetse n’igihugu cya Uganda giturukamo inzoga z’inkorano.
Ibi biyobyabwenge ngo bikaba bitera n’ibindi byaha by’urugomo, aho bigaragara ko habaho gukubita no gukomeretsa kandi ngo bikagaragara ko abakora ibyo byaha baba bafashe ku biyobyabwenge.
Ku bw’ibyo, inama y’umutekano yaguye y’Intara y’Iburasirazuba yemeje ko ingamba zikazwa kugira ngo ibi biyobyabwenge bikumirwe ndetse ababifatanwa bahanwe kugira ngo bicike. Ikindi ngo ni uko abaturage basabwa kugira uruhare bafatanya n’inzego z’umutekano mu kubungabunga umutekano wabo.
Mu bindi bihungabanya umutekano, hazamo kurohama mu mazi y’ibiyaga n’inzuzi biri muri iyi Ntara, bityo hafatwa umwanzuro w’uko abaturage barushaho gushishikarizwa gukoresha neza aya mazi kugira ngo ababere intwaro y’ubukungu aho kubaviramo ibyago by’urupfu.
Iyi nama y’umutekano yagarutse no ku bangiza ibidukikije batema amashyamba mu buryo bunyuranyije n’amategeko, maze hemezwa ko bigiye guhagarikwa ku buryo uzajya abifatirwamo azajya acibwa amande kandi agakurikiranwa nk’uko amategeko abiteganya.
Muri rusange, iyi nama yishimiye ko umutekano wifashe neza mu Ntara y’Iburasirazuba kandi hasabwa ko abaturage barushaho kuwubumbatira birinda ibihuha ndetse bakajya batanga amakuru ku gihe y’ikintu cyose cyahungabanya umutekano.


text:
IGITERANE CY’ ABANYAMASENGESHO
ku rwego rwa Diyoseze. Icyo giterane gifite intego igira iti: “Nuko mugende muhindure abantu bo mu mahanga yose abigishwa , mubabatiza mu Izina rya Data wa twese n’ Umwana n’ Umwuka Wera, mubigisha kwitondera ibyo nababwiye byose kandi dore ndi kumwe namwe iminsi yose kugeza ku mperuka y’ isi” (Mt.28:10-20). Iki giterane cyafunguwe ku mugaragaro na Nyiricyubahiro Umwepisikopi wa Diyoseze ya Shyogwe ku wa gatatu tariki ya 08 Kanama 2017. Abanyamasengesho bakitabiriye babonye umwanya wo kuganira ku murimo ukomeye bakora no guhabwa inyigisho zitandukanye. Muri izo nyigisho twavuga izi zikurikira:
- Umunyamasengesho uhindutse Umwigishwa;
- Umunyamasengesho uzana abandi kuri Yesu;
- Gusenga ufite Intego;
- Isengesho rihindura;
- Impano z’ Umwuka no kuzikoresha (kwirinda bimwe mu bibazo bivuka mu mpano)
- Gusenga, Gukora no gutera imbere.
Iki giterane na none ni umwanya abanyamasengesho bo muri Diyoseze ya Shyogwe babonye ngo bahane ubuhamya ku imbaraga ziva mu gusenga. Ni umwanya w’impuguro, kuramya no guhimbaza Imana ndetse no gusengera ibyifuzo binyuranye byaba iby’abantu ku giti cyabo, igihugu ndetse n’Itorero.


text:
Inkuru: Dukunde abantu bose uko bari
Hari umusirikare wari utahutse avuye kurwana mu gihugu cya Vietnam.Yahamagaye ababyeyi be ati “Babyeyi,nzataha mu rugo,ariko hari icyo nshaka kubasaba.Hari inshuti yanjye nshaka ko tuzana.”
Barasubiza bati “nta kibazo,twakwishimira kumumenya.”
Umwana wabo arakomeza ati “Hari ikintu mugomba kumenya,iyo nshuti yanjye yarakomeretse bikomeye mu ntambara.Yakandagiye ku gisasu,atakaza ukuguru n’ukuboko. Nta hantu afite ho kujya,ndashaka ko aza kubana natwe”
Se ati “Muhungu wanjye, ntuzi ibyo uri gusaba, umuntu ubana n’ubumuga nkuwo yatubera umutwaro ukomeye cyane,dufite ubuzima bwacu bwo kubaho rwose, ntidushaka ko umuntu nk’uwo atubangamira rero. Ndumva waza wenyine,uwo musore wundi azishakira ubundi buryo bwo kubaho.
Ako kanya umuhungu wabo ahita ava ku murongo. Ababyeyi be ntibongera kumva amakuru ye. Hashize iminsi mike,police irabahamagara ibabwira ko umuhungu wabo yapfuye nyuma yo kugwa ava hejuru y’inyubako ndende. Police yavugaga ko yiyahuye.
Ababyeyi bishwe n’agahinda bajya kureba wa mwana wabo,batwarwa ku murambo ngo barebe niba ari we, babona koko ni we,ariko igitangaje kinababaje nuko basanze umuhungu wabo yari afite ukuguru kumwe n’ukuboko kumwe. Bivuzeko ariwe wivugaga igihe yabahamagaraga.
Ababyeyi bo muri iyi nkuru bameze nka benshi muri twe. Bitworohera gukunda abeza gusa, cyangwa twishima iyo turi kumwe nabasa neza gusa, ntabwo dukunda abo tutishimira cyangwa abo twumva tutisanzuyeho. Ahubwo tujya kure y’abadafite ubuzima bwiza, batari beza,batazi ubwenge nkatwe.
Ikiza nuko hari utwitaho ntacyo ashingiyeho. Umuntu udukunda urukundo rudafite icyo rushingiyeho, ruduha ikaze mu buzima bw’iteka,rutitaye ku bubi bwacu.Iri joro,uvuge isengesho rito,ko Imana yaguha imbaraga ukeneye ngo wakire abantu uko bari kandi idufashe kumva abatandukanye natwe.
Zaburi 27:10 Ubwo Data na mama bazandeka,Uwiteka azandarura.


text:
Igisubizo: Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka. Itorero ryo mu myaka ya mbere « ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga » (Ibyakozwe 2 :42). Twari dukwiye kugenza gutyo natwe. Icyo gihe, nta nsengero zabagaho, ariko « kandi iminsi yose bakomezaga kujya mu rusengero n'umutima uhuye, n'iwabo bakamanyagura umutsima bakarya bishimye, bafite imitima itishāma » (Ibyakozwe 2 :46). Aho bahuriraga hose, abizera basabanaga n’abandi bizera no mu nyigisho z’ijambo ry’Imana.
Ubundi kujya gusenga si “inama nziza”; ni ubushake bw’Imana ku bizera. Abaheburayo 10:25 haravuga ngo “twe kwirengagiza guteranira hamwe nk'uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo ». Ibi bitwereka ko no mu Itorero ryo mu minsi ya mbere, hari abari baratangiye akamenyero ko kudaterana n’abandi bizera. Uwanditse igitabo cy’Abaheburayo avuga ko ibyo atari byo. Dukeneye imbaraga guterana biduha. Kandi rero no kuba twegereje ibihe bya nyuma byari bikwiye kutwongerera umurava wo kujya guterana n’abandi.
Urusengero ni ahantu abizera berekanira urukundo (1 Yohana 4:12), bahumurizanya (Abaheburayo 3:13), bashishikarizanya kwerekana urukundo no kugira imirimo myiza (Abaheburayo 10:24), gufashanya (Abagalatiya 5:13), guhugurana (Abaroma 15:14), kubahana (Abaroma 12:10), no kugirana umuneza n’impuhwe (Abefeso 4:32).
Iyo umuntu yakiriye Yesu Kristo nk’Umwami n’Umukiza, aba abaye urugingo mu mubiri wa Kristo (1 Abakorinto 12:27). Kugira ngo umubiri wa Kristo ukore neza rero, ingingo zose zigomba kuba zihari kandi zikora (1 Abakorinto 12:14-20). Ntibihagije kujya ku rusengero gusa ariko, tugomba no gutera intambwe yo kugira umurimo runaka dukorera mu itorero, dukoresheje impano zo mu Mwuka Imana yaduhaye (Abefeso 4:11-13). Umwizera ntashobora gukura mu Mwuka adakoresheje impano yahawe mu Mwuka; kandi na none dukeneye ubufasha n’inama z’abandi bizera (1 Abakorinto 12:21-26).
Kubw’izo mpamvu n’izindi tutavuze, guterana no gusabana bikwiye kuba bimwe mu bigize ubuzima bw’umukristo. Guterana buri cyumweru “ntibitegetswe” abizera, ariko buri mukristo wese yari akwiye kugira inyota yo kuramya Imana, kumva Ijambo ryayo no gusabana bene se.
Yesu niwe rufatiro rw’Itorero (1 Petero 2:6) naho twebwe tukaba “amabuye mazima … mu nzu y'umwuka, n'ubwoko bw'abatambyi bwera bwo gutamba ibitambo by'umwuka bishimwa n'Imana ku bwa Yesu Kristo” (1 Petero 2:5). Niba turi amabuye mazima agize inzu y’Imana, ubwo dufitanye icyo duhuriyeho, kandi uwo murunga udufatanyije ugaragarira mu rusengero buri gihe iyo itorero ryateranye.
Ikibazo: Ni ukubera iki guteranira mu rusengero ari ngombwa?
Igisubizo: Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka. Itorero ryo mu myaka ya mbere « ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga » (Ibyakozwe 2 :42). Twari dukwiye kugenza gutyo natwe. Icyo gihe, nta nsengero zabagaho, ariko « kandi iminsi yose bakomezaga kujya mu rusengero n'umutima uhuye, n'iwabo bakamanyagura umutsima bakarya bishimye, bafite imitima itishāma » (Ibyakozwe 2 :46). Aho bahuriraga hose, abizera basabanaga n’abandi bizera no mu nyigisho z’ijambo ry’Imana.


text:
Yataye urugo turi mu bibazo none arashaka kugaruka
Muraho neza. Njya mbona mugira abandi inama zubaka none nanjye ndifuza ko mungira inama.
Ndi umugore umaze imyaka irenga 25 nubatse. Umugabo wanjye dufitanye abana bane. Ikibazo uko giteye rero, umugabo wanjye yigeze gufata umwenda muri banki ariko tukaba tutabyumvikanyeho, uwo mwenda ukaba wari amafaranga menshi agera kuri miliyoni icumi. Amaze gufata uwo mwenda yadukanye ingeso y’ubusinzi no kujya mu bakobwa n’abagore nkabimenya ariko nkihangana nziko azahinduka.
Ubwo njye nakoraga akazi ko kwigisha we akaba ari umucuruzi. Ya mafaranga yose yaje kumushiraho arahomba nayo twari dufite mbere atarafata iryo deni arashira. Abonye ko banki igiye kuzaduteza cyamunara yafashe amafaranga yose yari asigaranye aratoroka ajya mu gihugu kimwe duturanye.
Nasigaye mu bibazo kandi naho agendeye ntiyongera kujya atuvugisha ngo tumenye amakuru ye. Banki yaraje iteza inzu dusigara iheruheru ku buryo no gukodesha inzu bitari binyoreheye n’abana .
Narihanganye ndawizirika abana bakomeza kwiga mu dufaranga duke nahembwaga nza kudukusanya nguramo ikibanza. Ubwo ibyo bibazo twabimazemo imyaka itanu tutazi amakuru y’umugabo, ndetse bamwe bakambwira ko ngo yashatse umugore wundi iyo yabaga. Ubuzima bwaje kumucanga arongera aragaruka.
Aho yagarukiye ashaka ko dusubirana ariko njye mba numva bitandimo kuko n’ubundi yagiye kugenda tutabanye neza ndetse no kuba yarahatse undi mugore byatumye muheba burundu, numva ko ngiye kwimenya n’abana.
Ubu numvaga maze gutuza ndi kwisuganya ngo nubakire abana none yaragarutse ashaka ko dusubirana ari gusaba imbabazi ijoro n’amanywa.
Abanyamuryango nabo bari kunsaba ko namureka agasubira mu rugo tugasubirana ariko nkumva umutima wanjye ntubishyikira neza.
Mungire inama kuko nubwo yitwaye gutyo ni se w’abana banjye ariko na none mba mfite ubwoba ko nasubira kubaho mu buzima nk’ubwo nari ndimo mbere.
Agasaro.com
Ibitekerezo byanyu
-
mwaramutse nshuti zagasaro inama nagira uwo muvandimwe nuko yaha imbabazi umugabo we kuko nawe yabonye isomo ryubuzima umuntu muba mufitanye abana barenze batatu ntabwo biba byoroshe gutandukana nawe muhe imbabazi agaruke murugo rwe nkumugabo maze urebe niba haricyahindutse mumyifatireye kandi nimana izabiguheramo imigisha ntawumwenya aho ibibazo bituruka cyangwa imigisha muhe imbabazi kd umwereke urukundo.
-
Muraho. Nanjye ndi umubyeyi w’ abana 2, ariko icyo nakubwira nuko guhemuka bibaho kandi birababaza pe. Dore uko njye numva mwabigenza
1. Girira abana mwabyaranye umubabarire ariko ube maso ntuzagire indi credit wemera gusinyira mutabanje kubyumvikanaho neza. Ganira n’ abana wumve niba nabo babasha kumubabarira
2. Byaba na byiza mubanje kujya kwisuzumisha kwa muganga indwara zandurira mu mibonano mpuzabitsina.
3. Niba mwemera Imana, urugo rushyashya murwubakire ku isengesho
4. Murusheho kuganira nta guhishanya ukuri, ntuzongere kwihererana ibibazo ngo utegereje ko azahinduka. Mu gihe hari ikitagenda neza jya uhita ukimubwira.
-
Muraho ? Nanjye ndumva nagira inama mugenzi : ubundi rwose mbona mukubaka urugo bisaba kwihangana gukomeye cyane. Muvandimwe ibyo watubwiye sibyinshi Ark birahagije kugirango twumve ikibazo cyawe. Uti umugabo nubundi ntimwari mubanye neza, yaragiye Amara imyaka itanu mutanavugana, yashatse undi mugore, none aragarutse !!!!! Ese yaraje akubwira iki hejuru yibibazo yagutayemo. Imbabazi zibaho Ark se kubashakanye ho bisaba gutekereza ukongera gutekereza. Ese uramubabarira uhereye Kuki ? Kuko ari papa wabana Gusa. Ndumva wareba kure cyane ugatekereza cyane Kuko uhubutse wazicuza inshuro igihumbi. Ntago ingo zose zifite abagabo bazitaho. Tekereza cyane muvandimwe, kuko umugabo wawe agaruwe nuko ubuzima bwamucanze ks akaba agufiteho amakuru meza Yuko Uri intwarane. Yiza kukuruhukiraho rero kuko wowe uzavunika kurushaho. Namara gufatisha azongera. Kuba ari papa wabana bawe ntibisobanuye ko ugomba kwiyanga. Nubundi arahari nabana baramuzi cg bazamumenya ko ari ise. Gusubirana mwasubirana ark kubwimpamvu itari imwe. Kubapapa wabana ntibihagije nshuti. Ese azanye urukundo ? Aje ari papa mumvugo no mungiro ? En peu de mots azanye iki ? Aje ari iki ? Arinde ? Hari abantu bidafite icyo Bitwaye kubaho bidafite intego. Wowe rero kuko ufite intego wirinde guhubuka. Famille rero yo ntiwasuzugura inama zabo ark ndibaza soufrance uyizi kubarusha mukibazo cyawe. Nshuti kwihangana bigira plafond.komera kandi icyemezo cyose uzafata uzakiganirizeho umugabo nimiryango yanyu. Urakoze
-
-
-
-
-
Muraho bakunzi duhurira kuri uru rubuga.Maze gusoma navuga ibi bikurikira :
1. Uwo mugabo kuba yaragutaye ari uko ibibazo bije mbega ni byabindi ngo iyo ibyago bikomanze ku rugi urukundo runyura mu idirishya.
2. Ntabwo yigeze aguha agaciro n’icyubahiro nk’umufasha we ngo mujye inama ku cyateza imbere urugo rwnyu ahitamo gufata imyanzuro ibata mu kaga.
3. Kuba agarutse si uko urukundo rugarutse ahubwo aje kukuruhukiraho kandi ejo cyangwa ejobundi umurengwe uzongera umufate yongere aguhemukire.
4. Kuvuga ngo ni papa w’abana yataye imyaka itanu atazi uko babayeho akajya gushaka abandi bagore (nabo wasanga yarababyayeho abandi bana ejo bakazaza gusaba iminani kwa se.)Nibaza gusaba iminani cyangwa indezo azafata mu mitungo waruhiye ari kwidagadura.
Inama yanjye iteye itya :
Senga Imana iguhe gufata umwanzuro ugendeye ku mutima nama wawe.
Niba ufite abana bakuru bashobora kwifatira ibyemezo,bicaze ubabwire byose uko byakabaye yewe n’ibanga wari warabahishe uribabwire (ibyerekeye ibyo umugabo yaguhemukiyeho byose) hanyuma ubabwire uti rero bana banjye uriya ni Papa wanyu arashaka kugaruka mu rugo.Nibamuha imbabazi uzagirire abana ariko ube maso utazongera guhura n’akaga.
Imana ibigufashemo.
-
Muvandimwe, niba uwo mugabo mwarasezeranye imbere y’ Imana, wibuke isezerano mwagiranyo ko muzabana yaba muzima cg arwaye, ubwo rero afite uburwayi urasabwa kubwihanganira, gusa nanone biragusaba kwegera Imana cyane ukayereka ko wanze guhemuka ukayisaba ngo izabafasha atazongera kuguhangayikisha. ibyo nkubwira mbizi cyane, jye ntiyantaye ngo agende ariko asa n’ aho tutabana kuko yibera mu kabari ataha aje kunyaka amafaranga gusa kandi ntayafite arantuka mpaka, ariko nzi neza ko Imana itazatuma bikomeza gutyo. inama nakugira irinde hatazagira ikosa riguturukaho hari igihe ibyo biba ari tests Uwiteka aguha ngo arebe kwihangana kwawe iyo uzi Imana ukihangana uranesha.
-
bjr,njye uko mbyumva uwo umugabo nta cyiza kimugaruye ahubwo agarutse kugusonga no kugusahura nkuko yabigenje mbere.yumvise ko hari icyo ugezeho nibibazo yagutayemo none aje gusarura .ese yakabaye papa nyawe yagataye abana be azi neza Ko ejo bazabasohora munzi ? aziko agusahuye nutwari kubarengera akajya kudusangira ninshoreke zitatuvunikiye ?uwo ni pere biologique gusa wabona bawe ariko si papa kuko le vrai papa ntiyata abana be gutyo kd naho avuye asanga ataye yo abandi nyuma yindi myaka namara kubona akantu naho azashirira yo gusaba imbabazi. Iyo miryango se igutegeka ko musubirana kuki itamubujije ubwo buhemu ?murizo ngorane yagutayemo iyo miryango yagufashije iki ?iyo miryango se niyo izakubakira ?nshuti sinkubwiye ngo musubirane cg ntimusubirane ariko tekereza neza ntuhubuke kd ntudecide kugirango ushimishe abantu gusa c’est ta vie et celle de tes enfsnts.gusa ari njye bibayeho namubabarira ariko sinasubirana nawe pe,nahita naka divorce ahubwo.courage ma chere
-
Kubabarira ni byo kandi ni byiza, mubabarire ariko ntimwongere kubana kuko hongeye kuba ikibazo nk’icyo nanone yakongera akagenda, ku bwanjye sinatuma angarukira mu rugo naruhiye, ahubwo ube menge niba mwarasezeranye ivangamutungo n’akao kabanza wiguriye arakariye birarangiyecg abo bana yabyaye hanze baze bagatere ku bawe, niba uzi ubwenge ako kabanza ukandikishe ku mwana wawe.
-
muraho mama ? icya mbere banza ugamire n’umugabo wawe umenye ibi bikurikira -yagiye ahunze iki ?
ibyo yanjyanye n’inguzanyo yafashe yabishyize he ?
ese inzu mwubakanye ubu tuvugana irihe ?
ese umugore yashatse n’abana babyaranye ntabwo yabagenje nkuko yakugenje wowe n’abana bawe ?
ese aje gusaba imbaba abikuye kumutima ? ikibimuteye n’iki ? nubona ibyo agusubije bifite ireme ahasigaye n’ahawe.


text:
Ku itariki ya 18 n’iya 19 Ukuboza 2017 muri Kigali Convention Centre habereye Inama y’Igihugu y’Umushyikirano ya 15. Nyuma yo kungurana ibitekerezo hafashwe imyanzuro ikurikira:
1. Uburezi: Gukomeza gushyiraho ingamba n’impinduka za ngombwa zigamije kuzamura ireme ry’uburezi mu byiciro byose by’uburezi, gusuzuma ingengabihe y’amashuri, kunoza imyigishirize y’indimi,kongera amashuri yigisha ubumenyi n’ubumenyingiro no kurwanya impamvu zituma abana bata ishuri
2. Ubuzima: Kongera ibikorwa remezo no kurushaho kubaka ubushobozi bw’abakora mu rwego rw’ubuvuzi, gushyira imbaraga mu guhangana n’ibyorezo bitandukanye ndetse no kurushaho gutanga serivisi nziza;
3. Kurushaho gukangurira ababyeyi no kubaha ubumenyi mu mbonezamikurire y’abana bato, kwita cyane cyane ku mirire myiza, isuku no kurushaho guteza imbere amarerero y’abana.
4. Ubukungu: Kurushaho gukorana n’abikorera kugira ngo inganda n’abaturage babashe kubona amashanyarazi ku giciro gihendutse mu rwego rwo korohereza ishoramari
5. Kongera ubukangurambaga mu kwizigamira no kurushaho gufasha ishoramari ry’ibikorerwa imbere mu gihugu (Made in Rwanda, Start in Rwanda, Grow in Rwanda and Beyond) mu rwego rwo guhanga no kunoza umurimo ndetse no kugabanya icyuho hagati y’ibitumizwa n’ibyoherezwa mu mahanga.
6. Umuco: Gukomeza gusigasira indangagaciro zishingiye ku muco wacu no kurushaho kuzitoza abakiri bato n’abanyarwanda batuye mu mahanga kugirango zidufashe kwihuta mu iterambere;
7. Gukomeza gushimangira ubufatanye hagati y’inzego za Leta, ababyeyi, sosiyete sivile n’imiryango ishingiye ku madini n’amatorero mu kurushaho kwigisha ururimi rw’Ikinyarwanda bihereye mu muryango, mu mashuri, mu biganiro bitangwa mu bitangazamakuru,
8. Gushyiraho gahunda y’urugerero ruciye ingando kugira ngo urubyiruko rurusheho gukora imirimo ruri hamwe.
Daniel MUKESHIMANA/Umubavu.com